EAJk eskumenak ez dituela 'jendearen alde' erabiltzen esan du Elkarrekin Podemosek

'Eskuin autoritarioa gelditzeko' erabakigarria izan nahi du EAJk. Boto 'erabilgarria' dela dio PSE-EEk. Berdintasunaren aldeko konpromisoa hartu du EH Bilduk. Segurtasunaz hitz egin du PPk.

Sestaon (Bizkaia) egindako hauteskunde ekitaldi batean, Lander Martinez Ahal Duguko idazkari nagusiak EAJ kritikatu du "transferentziei buruz asko hitz egiteagatik" baina "jendearen alde" ez erabiltzeagatik. Esan duenez, La Naval erortzen utzi du, industriako eskumena izan arren.

Elkarrekin Podemoseko bozeramaileak "Ezkerraldeko industria suntsitzen ari direla" esan du, eta "industriako eskumena Eusko Jaurlaritzarena dela eta lana eta jendea babesteko erabiltzen ez dituela" gehitu du.

Roberto Uriarte Kongresurako Bizkaiko zerrendaburuak EAJri eskatu dio PSOE eta Ciudadanosen arteko gobernu bat babestuko duen argitzeko, eta Juantxo Lopez de Uralde Kongresurako Arabako zerrendaburuak EAJk eta PSOEk industria politika "zaharkitua eta etorkizunik gabekoa" dutela esan du.

Juan Carlos Monedero Podemoseko fundatzaileak esan duenez, Elkarrekin Podemosek Donostian egindako hauteskunde ekitaldi batean, EAJren "diskurtso hipokritak ez du balio", "Jaungoikoarekin eta deabruarekin dagoelako". Gainera, Euskadi "ez dagoela albo batera" ohartarazi du, eta esan du "euskal oasia batzuentzat baino ez dela, beste batzuentzat desertua baita", prekarietateari eta Gipuzkoako zahar-etxeetako grebari erreferentzia eginez.

Pilar Garrido Kongresurako Gipuzkoako zerrendaburuak, bestalde, "iraganean beren eskubideen alde borrokatu zuten" emakumeen "lekukoa hartzeko prest" dagoela esan du, "Konstituzio feminista bat eraikitzeko".

Joseba Egibar Gipuzkoako EAJko presidenteak "errespetua" eskatu du Euskadiko autogobernua eta erakundeentzat. Hori lortzeko, gakoa Kongresuan "euskal talde indartsu" bat izatea da, "euskal erakundeetan onartzen diren gai guztiak defendatzeko" eta euskal herritar guztien "eskubide sozialak eta ekonomikoak" bermatzeko "erabakigarria" izan dadin.

Errenterian egindako ekitaldian, azken hamarkadetan EAJk Euskadin egin duen kudeaketa nabarmendu du Egibarrek, Espainiakoarekin alderatuta. Esan duenez, "Europako defizit publikoaren buruan egoteko zalantzazko ohorea dauka" Espainiakoak.

Jeltzaleak Espainiar estatuak "krisian dagoen lurralde eredu bat" daukala esan du, "eta ez soilik Kataluniagatik", "bere grina birzentralizatzaileak ez duelako atsedenik, eta Pedro Sanchezek berak hitz egiten du berriz 155. artikuluari buruz".

Mikel Legarda Kongresurako EAJren Arabako zerrendaburuak botoa eskatu du jeltzaleak "eskuin autoritarioa gelditzeko" erabakigarriak izan daitezen eta autogobernuaren bitartez "Euskadi hobetzeko".

Gasteizen egindako ekitaldi batean, hautagaiak EAJk Espainiako Gobernuarekin izandako negoziaketetan lortutako "konpromisoak" gogoratu ditu; esaterako, Forondako Aireportua bezalako azpiegituren hobekuntza, 24 orduko ordutegia berreskuratuta, eta Abiadura Handiko Trena (AHT), Arabako hiriburura lurperatuta helduko dena.

Patxi Lopez Kongresurako PSE-EEren Bizkaiko zerrendaburuak PPk egindako akusazioez hitz egin du. "Ba al dago inor alderdi horren buruan? Guzti hau jasanezina da, eta gelditu behar dugu. Popularren deriba gelditu behar dugu", esan du Lopezek.

Erandion (Bizkaia) egindako ekitaldi batean, Lopezek salatu du popularrek "ez lotsarik ezta mugarik ere ez dutela: ETA aipatu dute, hildakoak, biktimak, sozialistok eskuak odolez zikinduta dutenak nahiago ditugula ere esan dute". "Hori nahikoa ez, eta atzo Juan Jose Cortesek esan zuen sozialistok hiltzaileekin, kriminalekin, bortxatzaileekin eta pederastekin esertzen garela. Baina ez al dute mugarik? ", esan du.

Horregatik, "Alderdi Popularrean hainbeste astakeri gelditzeko eta zentzuzko zerbait esaten hasteko gai den inor ote dagoen" galdetu du Lopezek. "Ezmorala eta lotsagarria" dela uste du. "Politikan begirunearen eta moraltasunaren marra gorri guztiak gainditzen dituen guztiak ez dauka politika egiteko zilegitasunik", gehitu du.

Odon Elorza Kongresurako PSE-EEren Gipuzkoako zerrendaburuak esan duenez, autogobernua, eskubide sozialak eta askatasunak "bermatzeko" boto "erabilgarria" sozialisten aldekoa da.

Andoainen (Gipuzkoa) egindako ekitaldi batean, Elorzak euskal hautesleei eskatu die siglak ez nahasteko, PP, Ciudadanos eta Vox alderdiengandik "askatu ahal gaituzten bakarrak" sozialistak baitira. "PSOEk baino ezin du hiru eskuinak herrialde hau gobernatzera heltzea ekidin eta inboluzioa saihestu", esan du.

Oskar Matute EH Bilduren Bizkaiko zerrendaburuak Gernika-Lumon (Bizkaia) esan du ez diotela "babesik emango inongo gobernuari, bertan trifatxitoaren alderdiren bat baldin badago". "Eskuin espainolak geldituko ditugu, eta ez diegu gobernua osatzen utziko", esan du hautagaiak.

Gainontzeko alderdiei "herrialde honen aurrean konpromiso bera har dezaten" eskatu die, eta "PP-Ciudadnaos-Vox hirukoaren aurrean euskal gizartea babestuko duen osasun harresia" egiteko deia egin du.

"Hor iraganera itzultzearekin amets egiten dutenak, oinarrizko eskubideak eta askatasunak murriztea besterik proposatzen ez dutenak eta Espainia bat, handia eta aske zahar hori berreskuratu nahi dutenak baino ez daude", esan du Matutek. "Beste batzuek Rajoy eta PPrekin negozioak egiten zituzten bitartean, gu Maroto Gasteizko udaletik botatzen ari ginen, ordainean ezer eskatu gabe", gehitu du hautagai abertzaleak.

Iñaki Ruiz de Pinedo Kongresurako Arabako zerrendaburuak herritar guztien eskubideen eta betebeharren berdintasunaren alde lan egiteko konpromisoa hartu du, emakumeen, homosexualen edo migratzaileen eskubideak "murriztu" nahi dituzten alderdien aurrean.

Gasteizen egindako ekitaldi batean, "Mediterraneoa hobi komun handi bat bihurtu duten" migrazio politiken adibidea aipatu du Ruiz de Pinedok, baita Aita Mari ontziak errefuxiatuak eta migratzaileak itsasotik erreskatatzeko lanei berriz ekiteari jarritako "betoa" ere.

Beatriz Fanjul Kongresurako PPren Bizkaiko zerrendaburuak esan duenez, PSE-EE EAJren eskuetan dagoen "txotxongiloa" da. "Ez dago Euskadin Alderdi Sozialista nazionalismoaren alternatiba bat denik sinesten duen euskal herritarrik", esan du.

Sestaoko galiziar etxean egin duten ekitaldian, Fanjul kezkatuta agertu da Alderdi Sozialistak Euskal Herrian egiten ari denarekin "Moncloan edozein preziotan" mantentzearen truke. "Estrategia nazionalistaren eskuetan egoteaz kezkatzen naiz, prest dagoelako EAJren botere gose amaiezina gizentzeko", esan du.

Kritikatu duenez, Alderdi Sozialistak "Moncloako eta Eusko Jaurlaritzako aulkiak mantentzkeo beharra du". "Gaur egun Alderdi Sozialista EAJren eskuetan dagoen txotxongiloa da, EAJk nahi duena egiten eta esaten du, diskurtsorik gabe geratu da, eta ez da nazionalismoaren alternatiba bat", gehitu du.

Javier Maroto Kongresurako Arabako zerrendaburuak "delinkuentziaren, legez kontrako immigrazioaren eta okupen aurka borrokatzeko" konpromisoa hartu du. Horretarako, "okupen kontrako lege" bat aldeztu du, etxe batean sartzen direnak "48 ordu baino gutxiagoko epean" botatzeko.

Gasteizen egindako ekitaldi batean, "Euskadiko kaleetan eta euren etxeetan beldurrik gabe eta seguru" bizi nahi duten herritarren botoa eskatu du popularrak. Esan duenez, gai horri buruzko "diskurtso argia, sendoa eta konplexurik gabekoa" daukan alderdi bakarra PP da.


Azpeitia eta Errezil arteko errepidea bihar eguerdian irekiko dute

Errezilera bideko luiziaren irudi bat. (Ane Olaizola/Hitza)

GI-2634 errepideko Azpeitia eta Errezil arteko errepidea bihar osteguna, apirilaren 18an, 12:00etan irekiko dute ibilgailuentzako. Otsailaren erdialdean izandako luizi baten ondorioz itxita eduki dute errepidea, 21,100 kilometro puntuan. Bitartean, 70 metroko altuera zuen ezponda bat egonkortu dute.

Gipuzkoako Foru Aldundiko Mugikortasun eta Bide Azpiegiturak-etik azaldu dutenez, luizia gertatu eta berehala hasi ziren egonkortze lanak. Baina, lanak “nahiko konplexuak” izan dira eta eguraldiak egonkortze lanak zaildu ditu.


Eta orain, norantz

Ramon Labaien, idazlea

Maiatzak 2 eta Madrilekoak, orain 203 urte izan zuten borrokaldia ospatzen, urtero bezala. Frantziarren aurkako borrokaldia, eta frentsesen alde zetozen espainiarren aurkakoa ere bai; baina talde horretakoak, gerra galdu zutela ikusita, ez dira aipatzen. Gaur egun, alde batekoak eta bestekoak, bat eginik, gure aurka, Euskalerriaren aurka, dabiltza; eta nolako sasoiarekin… Galde diezaiotela Bildu koalizioari, behien eta berriro, Espainiako Auzitegi Gorenean ilegalizatua. Zer egin behar duten politikoki beatifikatuak izateko, Jaunak daki, baldin badaki… Errazagoa izan da Joan Paulo II.arena. Deskuidatu eta hurrengoa Berlusconirena… Han zebilen alproja internazional hori, erdi santu bihurtua, Vatikanoko kardinaleen artean. Tipo benetan argia, hauteskundeak irabazteko, sexua duela bere ezkerrean, eta erlijioa, eskuinean.

Bilduren kasuan, azken itxaropena Auzitegi Konstituzionalean jarria omen dute. Spiro, spero zioten erromatarrek. Arnasa dudan bitartean itxaropena ere bai. Ez dirudi erraza Konstituzionaleko epaileek Gorenekoei aurka egiteko kemena eta borondatea izatea. Azken finean, alde batetik, denak aska berekoak dira; eta, bestetik, hor daukate Espainiako gehiengoaren iritzi publikoa, Bilduren ilegalizazioa ospatzeko prest. Hauteskundeak atarian dauzkagula, behin eta berriro galde liteke nolako legitimitatea izan dezaketen beraien emaitzek, Bildu bazterrean, parte hartu gabe mantentzen badute. bai Foru Aldundietan, bai Udaletan sartuko zaien usai txarra ez dute erraz uxatuko.

Pentsa liteke eztabaidaren bat izango dutela ezker abertzalearen barnean. ETA etika aparte, oztopo anakroniko bihurtu dela pentsatzen duen gehiengoak batetik; eta desesperatuak bestetik, ETArik gabe Madrilekoekin karrera egiterik ez dagoela uste dutenak. Amodioan eta gerlan, dena izango litzatekeelako zuzenbide…

Galdera izanik, kasurik okerrenean, nolako erantzuna eman behar dion Euskalerriak Madriletik datorkigun indarkeriari. Abstentzioa, eta gure nazioa belauniko, etsaiaren eskuetan utzi, Europa osoak ikus dezan hemen gertatzen ari den herri baten zapaltzea? Edo hauteskundeetan parte hartu, esperoan noizbait, ezker abertzalearen legalizazioa onartu beharko dutela? Eta azken, boto abertzale guztiekin multzo bat egitea, “kontaminatuen” multzoa, alderdien arteko iskanbilak baztertuz? Herriak nahiko lukeena, segur aski, baina alternatiba guztien artean zailena lortzen. Ez al dugu ikusi, aurten ere, Aberri Egunak ez duela gainditu alderdien maila? Norantz goaz, erdi itsu bihurtuak?


Tabakoaren legearen ondorioz obrak egin zituztenei kalte-ordainak emateko ekimena aurkeztuko du Aralarrek Eusko Legebiltzarrean


Begoña Astiazarani eman diote ‘Zarautz Parrilan 2019’ saria

Telesforo jatetxeko Begoña Astiazarani omenaldi xume bat egin zioten atzo, Modelo aretoan, Zarautz Parrilanen egitarauaren barruan.

Xabier Txurruka alkateak oroigarria eman zion, eta Astiazaranen alaba Oihana Azkuek eta Gure Txokoa jatetxeko arduradunak hitz egin zuten, omenduaren ibilbidea laburbilduz. Biek ala biek erretegia zabaltzearen aldeko apustua goraipatu zuten. Izan ere, duela urte asko San Pelaion erretegi txiki bat zabaldu zuen Begoña Astiazarenek.

Emakume “langilea” eta “eredugarria” izan dela azaldu dute, eta orain jubilatua dagoen arren, familiak Telesforo jatetxearen lekukoa hartu du. Hain zuzen ere, hainbat senide eta lagun izan ziren atzo Modelo aretoan, eta txalo zaparradapean jaso zuen Astiazaranek lehen Zarautz Parrilan saria.

Gaur eta bihar, lehiaketa

Atzo hitzaldiak entzuteko aukera izan zen, eta gaur eta bihar parrila lehiaketak izango dira Munoa plazako karpan. Hemen dago ikusgai egitaraua, osorik.


Pakistango sei herritarren argazkiak zabaldu ditu Egiptoko Poliziak, Sharm el Sheikheko atentatuekin zerikusia izatea leporatuta

Egiptoko segurtasun indarrak Pakistango sei herritarren bila dabiltza; haien argazkiak eta izenak zabaldu dituzte, eta mugetako Poliziaren postu guztietara bidali dituzte. Izan ere, Sharm el Sheikheko larunbat goizaldeko atentatuekin zerikusia izatea egozten diete. Polizia iturrien arabera, pasaporte faltsuekin sartu ziren sei pertsona horiek Egiptora, eta Sharm el Sheikheko hotel batean hartu zuten ostatu. Atentatuez geroztik ez dagoela haien berririk erantsi dute.

Poliziak agertu du, pasaporte faltsuak Sharm el Sheikheko hoteleko gelan utzitan alde egin zutela. Era batera edo bestera erasekin zerikusia izatea leporatzen diete sei pertsona horiei.

Orain arte 90 pertsona atxilotu ditu Egiptoko Poliziak atentatuekin lotuta, eta horietako hainbat Asiakoak dira eta pakistandarrak ere badira tartean.

Larunbat goizaldeko atentatuetan 63 pertsona hil ziren Egiptoko Gobernuko iturrien arabera. Ospitaleko iturriek, ordea, hildakoak 90 inguru direla diote.


Mario Draghi izendatu dute Europako Banku Zentraleko presidente

Azarotik aurrera ordezkatuko du Jean Claude Trichet.

Mario Draghi italiarra izango da Jean Claude Trichet frantziarraren ordezkoa EBZ Europako Banku Zentraleko gidaritzan. Hala erabaki dute Europako Kontseiluan, eta Europako Parlamentuko ministroek ofizializatu behar dute bozketan. Azarotik aurrera hartuko du kargua. Draghi Italiako Bankuaren buru da, eta euroguneko Finantza ministroen eta Europako Parlamentuaren babesa izan du.

Italiarra prezioen kontrol zorrotzen, integrazio ekonomikoaren eta diziplina fiskal handiagoarenn aldekoa da. Bide hori jarraitu nahi du Greziakoa bezalako krisiak saihesteko. Draghik Tricheten lanari jarraipena emango dio, eta Greziako zorraren berrestrukturazioaren aurka azaldu da, bankuetan eragin txarra izango duelakoan.

Draghiren izendapena kaltea izan da Angela Merkel Alemaniako kantzilerrarentzat. Axel Weber Bundesbankeko gobernadore ohia zen Merkelen hautagaia, baina hark presidentetzari uko egin ostean, ez du lortu Alemaniako hautagairik EBZko agintean. Nicolas Sarkozy Frantziako presidenteak Draghiri emandako babesa erabakigarria izan da hura izendatzeko.


Osasun Sailak ez du herriz herriko positiboen daturik eman

Nekane Murga Osasun sailburuak emandako datuen arabera, azken orduetan 115 koronabirus kasu positibo atzeman dituzte –9 Araban, 43 Bizkaian eta 63 Gipuzkoan–, baina gaur ez dute herriz herriko daturik zehaztu Osakidetzak argitaratutako txostenean. Atzo, guztira, 5.000 PCR proba egin zituzten hiru lurralde horietan, eta atzemandako 115 kasu positibo horietatik hamahiru dira proba masiboak egiteko prestatu dituzten guneetan topatutakoak. Zarautzen dago atzotik halako gune bat, baina ez dute zehaztu hamahiru horietatik zenbat diren Zarauzko positiboak. Murgak argitu duen bakarra da beste herrietakoa baino “portzentaia handiagoa” dela Zarauzkoa. 1.000 proba egin zituzten atzo Zarautzen, eta gaur beste 700 egitekotan dira. Bihar 14:00ak arte probak egiten jarraituko dute. Hori horrela, aurreikusten dute astelehen arratsaldean datu guztiak izango dituztela.

Murgak gaineratu du Aiako berragertzea “ia-ia itxitzat” ematen dutela, eta Getariakoa, berriz, “kontrolpean” dutela.

Neurriekiko kontzientzia

“Jendea askoz arduratsuago dabil herrian”, jakitera eman du Xabier Txurruka Zarauzko alkateak, eguerdian prentsari egindako adierazpenetan. Herritar guztiek maskara soinean daramatela azaldu du, eta atzo iluntzean zorrotz bete zituztela ostalaritza establezimendu guztiek ezarritako arau berriak. Izan ere, maskara jantzita eraman behar da baita hondartzan urertzean paseatzeko ere, eta hori ere zaintzen dabil egunotan Udaltzaingoa. “Badirudi oraingoan denek hartu dutela arauak betetzearen kontzientzia, gertatu dena oso larria izan zitekeelako”.


Hernanik galdu egin zuen Kantabrian

Hernanik ez zuen partidu erraza Corrales Justina talde kantabriarraren aurka, baja dezenterekin joan baitziren jokatzera. Etxekoak 2-0 aurreratu ziren eta Hernanik 2-1 jartzea lortu bazuen ere, kantabriarrek errematatu zuten partidua, 3-1, azken joko borrokatuan. Jokoak: 25-15, 25-21, 23-25 eta 25-21.


Ana Urdangarin eta Larraitz Izagirre Etiopian izan dira udan. Joan baino lehen, sentsibilizazio kanpaina bideratu zuten herrian. Hango abenturen berri eman digute. Laster, NOAUA!n irakurgai.

Ana Urdangarin eta Larraitz Izagirre Etiopian izan dira udan. Joan baino lehen, sentsibilizazio kanpaina bideratu zuten herrian. Hango abenturen berri eman digute. Laster, NOAUA!n irakurgai.


Jon Perez eta Jone Zabaleta 23 urtez azpikoen Espainiako txapelketan

Jone Zabaleta Atletico San Sebastian taldeko eta Jon Perez Xeye taldeko korrikalari azkoitiarrek 23 urtez azpikoen 1500 metroko proban Espainiako txapelketan hartu dute parte. Asteburuan Sorian (Espainia) izan dira txapelketa jokatzen, eta emaitza desberdinak lortu dituzte bi atletek. Zabaleta finalera sailkatu zen; Perezek ez zuen lortu Zabaletak emandako pausoa ematerik.

Denboraldiko azken probak Zabaletarentzat

Jone Zabaletak finalera sailkatzea lortu zuen, zapatuan. Atzoko finalean, berriz, seigarren postua lortu zuen azkoitiarrak. Denboraldia amaitzeko bi proba falta ditu orain. Datorren zapatuan, Granollersen (Katalunia), Euskal Selekzioa ordezkatuko du Espainiako Txapelketa Absolutuan; 3000 metroko proba izango du aurretik. Uztailak 21-22 asteburuan, berriz, banakako Espainiako txapelketa absolutuan lehiatuko da, Getafen (Madril, Espainia); 1500 metroko proba egin beharko du azkoitiarrak.


Auzolanari Klik! egun jendetsua

Joan den zapatuan, hilak 17, 'Auzolanari Klik! Hik lan eta nik jai' Eguna ospatu zen. Goizean Sanjuandegin kontzertuak izan ziren, eta bazkaria egin zuten 200 bat lagunek. Arratsaldean kalejira egin zuten hainbat lagunek, Sanjuandegitik Alde Zaharrera. Txerri errea jatera ere jende ugari gerturatu zen plazara, eta gaueko kontzertuetan ere giro ederra egon zen plazan eta inguruan. Goiko argazkian antolatzaileak herri bazkarian paella banatzen. Argazki bilduma ikusteko egin klik goiko loturan. Informazio gehiago


Baztango Kirol Taldeak 20. urteurrena sasoirik onenean ospatzen ari da

Talde nagusiak Ohorezko Mailarako igoera fasea jokatuko du apirilaren 18tik 20ra

Baztango Kirol Taldeak 20 urte bete ditu. Hori dela eta, ospakizun berezia egin zuten larunbatean, martxoaren 29an. Marsel Magoaren ikuskizuna izan zen ttikienentzat eta gazteentzat diskoteka light. Modu honetan 13-15 urte dituztenak bildu nahi izan zituzten, adin tarte honetakoek ez baitute aukerarik izaten diskotekako ohiko ordutegian sartzeko. Lehen mailan ari diren jokalariak, entrenatzaileak eta presidentea ere bertan ziren eta behin helduenak dantzan eta mugimenduan hasi zirenean, animatu ziren gainerako guztiak. Giro polita sortu zen eta gauen ere kontzertua izan zen Okulto eta Mister Fylin taldeekin. Urteurrena ospatzeaz gain, taldeek dituzten konpromezuak aurrera eramateko behar den dirua ere lortu nahi zen. Infantilen bigarren urtekoek eta jubenilek Espainiako txapelketa jokatu ahal izatea eta lehen maila nazionalean ari direnek igoera fasea Elizondon jokatzea. Horretarako 12.000-15.000 euro inguru behar izanen dira enkante batean parte hartzeko. Iaz igoera fasea jokatzeko atarian izan ziren, baina azkenean laugarren geratu eta ametsa zapuztu egin zen. Baina aurten ez da horrelakorik gertatu eta igandean berean Barakaldon Baseti Zuato taldearen aurkako norgehiagokan garaipena eskuratu zuten. Ez zen batere lan xamurra izan liderrak bai zituzten aurrez-aurre. Baina ezina ekinez egina dela dio esaerak eta halaxe gertatu zen igandean. Heldu den larunbatean azken norgehiagoka jokatuko dute Elizondon eta ziur besta handia izanen dela, beti ere igoera fasearen atarian. Baina 2008 urteaz ari gara etengabe, eta aipatu moduan Baztango Kirol Taldea ez zen atzo sortu eta 20 urteko historia laburbiltzea zaila gerta daitekeen arren, saiatuko gara.

Eskubaloia errotua Baztanen

Eskubaloia Baztanen arras errotua dagoen kirola da. Arizkunen Elkartasuna izeneko mutilen taldea sortu zen orain 30 urte pasa. Jubenil mailan aritzen ziren, hortaz, 16-17 urteko gazteak ziren, eta gehienak arizkundarrak ziren. Elizondoko Lanbide Eskolan aritzen ziren, baina taldea eskolatik kanpo eratzea erabaki zuten, herrian berean. Federico Iriarte zen entrenatzailea eta pare bat urtez aritu ziren Club Deportivo Baztanera pasa arte. Hortaz, lehen pausuak mutilek eman zituzten, baina orain 30 urte inguru neska talde bat Fernando Iribarren eta Iñaki Uriarterengana joan ziren nesken talde bat sortzeko gogoa zutelako. Axun Jaimerena, Lorea Sansiñena, Mari Joxe Apezetxea, Pili Gomez…izan ziren lehen gazte horiek. Pentsa, 15 urte inguru zuten eta beraiekin kadete mailako talde bat osatu zen. Hauen ondotik sartu ziren Ana Gartxitorena, Elena Danboriena, Mika Maritorena, Elizabeth Santesteban…Gazte hauek Mugairin ikasten zuten eta hortaz Elizondora joaten ziren entrenatzera. Gauza bitxia kontatu digu orduko entrenatzaile zen Iñaki Uriartek. Beste garaiak bizi ziren orduan eta nahiz eta arauetan galtza motzekin jokatu behar zutela agertu, ordukoek ez zuten nahi izaten eta beti gatazkan ibiltzen ziren arbitroa konbentzitu nahian. Mugimendu handia sortu zen Baztanen eta poliki-poliki gainerako taldeak sortu ziren, kadete, jubenil eta senior mailan. Garai horietan Club Deportivo Baztanek finantzatzen zuen guztia, baina orain 23 urte inguru taldeak aurrekontu falta zuela argudiatuta atera behar izan ziren. 1982-83 denboraldian Nafarroako kadete mailako Kopa irabazi zuten eta hurrengo denboraldian Eusko Jaurlaritzak “Liga Vasca” delakoa sortu zuen Araba, Bizkaia, Gipuzkoa eta Nafarroako taldeekin. Gastuak beregain hartuko zituela hitzeman zuen, baina azkenean ez zen hala izan eta orduan Club Deportivo Baztanek erran zuen gastu handia suposatzen zuela eskubaloi taldeak. Club Deportivo Baztandik atera ziren eskubaloi, pilota, rugbi eta txirrindulari talde guztiak. Taldetik ateratzean, finantzazioa bilatu behar izan zuten beraien kontu, ez baitzen erraza talde guztiak aurrera ateratzea. Formula ezberdinak landu zituzten: zinea antolatu, gaupasak bakarrik egin eta baita Xorroxinekin, barra jarri, pegatinak egin, txapak… Garai horretan oraindik Nafarroako Gobernuak ez zituen Nafarroako Kirol Jolasak antolatzen eta hortaz, partiduak kanpoan jokatzen zirenean gurasoek eraman behar izaten zituzten.

Baztango Kirol Taldearen sorrera

Mutilek orain 20 urte inguru utzi egin zuten, baina neskek beti jarraitu dute maila desberdinetan. Baztango Kirol Taldea sortzeko estatutu eta zuzendaritza batzorde bat eratu behar izan zen. Ordukoak ez zuen oraingoaren itxura eta erabat espontaneoa izan zen aukeraketa. Notarioarengana joan behar ziren paperak sinatzera eta besterik gabe, alabak taldean zituzten guraso batzuengana jo eta hauek osatu zuten lehen zuzendaritza. Lehen presidentea Rosa Alzugarai izan zen eta juntako kideak Genaro Laborra, Izquierdo, Inbuluzketa… Aspaldiko denborak dira, baina hauek egin zuten lanari esker ezagutzen dugu gaur egungo Baztango Kirol Taldea.

Ehun neska mugitzen ditu

Gaur egun 100 neska-emakume mugitzen ditu Baztango Kirol Taldeak eta aste tarte nahiz asteburuetan gustuko duten kirola praktikatzen dute. Nafarroa Iparraldean emakume gehien mugitzen duen taldea da. Gainera, Baztan osoan kirol federatua egiteko aukera bakarra eskaintzen du Baztangok. Baztangok neskek ez dute modu ordenatu batean kirola praktikatzeko bertze aukerarik eta gainera, urteetan jarraipena bermatuz. 2007-2008 denboraldian zazpi taldek osatzen dute Baztango Kirol taldea. Benjamin eta alebin mailakoei dagokienez, 7 eta 10 urte arteko 2 talde daude San Farncisco Jabier ikastetxea eta Baztan ikastolako eskolaz kanpoko jardueren barne eskubaloia ezagutzen. Infantiletan lehen urteko talde bat eta bigarren urteko beste bat daude. Nafarroako Kirol Jolasen barne, Lekaroz izenarekin parte hartzen dute. Kadete mailan talde bat dute. Nafarroako Kirol Jolasetan Baztango Kirol Taldea izenarekin parte hartzen du. Jubenilek Nafarroako Liga eta Kopan parte hartzen dute Baztango Kirol Taldea izenarekin. Jubenil mailako zenbait jokalarik Lehen Maila Nazionaleko taldearekin entrenatzen dute, etorkizunean talde horretara pasatzeko helburuarekin. Talde nagusia edo senior mailako, Lehen Maila Nazionalean aritzen da. 17 jokalarik osatzen dute lehen taldea: -Atezainak; Errumaniako Amaia Sanduta eta Ejea de los Caballeroseko Laura Benavente, Elizondoko Itziar Goienetxe. -Hegalekoak; Elizondoko Itsaso Salaburu, Azpilkuetako Izaskun Danboeriena, Errumaniako Mirela Chirila, Argentinako Cintia Albertini. -Albokoak; Hungariako Anna Maria Felix, Iruñako Irati Berruezo, Errumaniako Ana Maria Buican, Turkmenistango Larisa Shumilova, Elizondoko Ines Laborra eta Noelia Quintanilla. -Zentralak; Hungariako Ildiko Valaczkai, Elcheko Mireia Trigueros, Elizondoko Nerea Gil. -Piboteak Elizondoko Josune Iturzaeta eta Kinga Toth. Nafarroa Iparraldean Lehen Maila Nazionalean parte hartzen duen talde bakarra da Baztango eta Aragoi, Lleida, Bartzelona, Tarragona, Madril, Eltxe, Kanariar nahiz Balear uharteetako beste taldeekin lehiatzen dira. Hauetako talde batzuk amateurrak dira, beste batzuk erdi-profesionalak eta gainerakoak erabat profesionalak. Ametsa errealitate bilakatu da Baztango Kirol taldeko senior mailako jokalarientzat eta apirilaren 18, 19 eta 20an eginen den igoera fasea jokatuko dute. Baina Elizondon eginen ote den heldu den astean jakinen dugu. Zorte on eta ZORIONAK!!!! !


Nafarroako Gobernuak urterrilera aurreratu du uztaileko ordainsaria

Espainiako Gobernuak 2012ko Gabonetako ordainsaria ez ematea agindu eta gero hartu du erabakia Foru Exekutiboak.

Nafarroako Gobernuak bere 22.700 funtzionarioei uztaileko aparteko ordainsaria urtarrilera aurreratzea onartu du gaur, Espainiako Gobernuak 2012ko abenduko ordainsaria ez ematea agindu eta gero.

Udako ordainsaria ordaintzeko agindua asteon emango diete bankuei, Lourdes Goicoechea Ekonomia kontseilariak prentsaurrekoan azaldu duenez.

Hain zuzen ere, gutxienez hurrengo sei hilabeteetarako kontratua duten funtzionarioei aurreratu diete ordansaria.

Nafarroako Gobernuak 43 milioi euro bideratuko ditu zeregin horretarako.

Nafarroako Justizia Administrazioaren 506 funtzionarioentzat, baina, beste sistema bat erabiliko dute. Izan ere, horien zerga sistema Botere Judizialaren Lege Organikoaren menpe dago, eta, beraz, Foru Erkidegoko Gobernuak ezin die ordainsaria aurreratu.


Santorumen garaipen hirukoitzak errepublikanoen lehia berotu du

Martxoaren 6ko 'superasteartean' argitu daiteke zein den faboritoa AEBetako errepublikanoen lehian

Rick Santorum Pennsylvaniako senatari ohiak garaipen hirukoitza lortu du Minnesotan, Coloradon eta Missourin, eta bigarren postua lortu du Ameriketako Estatu Batuetako presidentetzarako hauteskundeetako Alderdi Errepublikanoaren primarioetan. Mitt Romney orain arteko hautagai faboritoak, aldiz, emaitza eskasak lortu ditu hiru estatuetan, eta oraindik ordezkarien gehiengo handia duen arren, Santorum ageri da errepublikanoen sektore kontserbadoreena ordezkatzeko faborito modura, Newt Gingrichi postua kendu-ta.

Garaipen garrantzitsua lortu du Santorumek hiru estatuetan. Coloradoko caucus-etan errepublikanoen botoen %45 lortu ditu, eta 15 ordezkari bereganatu; Minnesotako caucus-etan, berriz, botoen %40rekin irabazi du, eta 13 ordezkari lortu. Missouriko primarioetan, botoen %55 lortuta nagusitu da. Missouriko oraingo bozetan ordezkaririk banatu ez den arren, lortutako garaipena abantaila handia da Santorumentzat, martxoaren 17an berriz ere egingo direlako hauteskundeak bertan, eta 40 ordezkari lortu ahal izango ditu hautagai kontserbadoreak. Garaipen hirukoitzari esker, Santorumek 44 ordezkari bereganatu ditu, Gingrichen 29 ordezkarien eta Ron Paulen 8 ordezkarien aurretik jarrita. Romneyk 91 ordezkari dituen arren, estatu gehien bereganatu duen hautagaia da Santorum.

Romneyk Floridan eta Nevadan irabazitako lehen postua finkatzea espero zuen martxoaren 6ko superasteartea iritsi baino lehen. 2008an Coloradoko errepublikanoen botoen %60 lortu zituen, baina oraingoan soilik %35 lortu ditu, sei ordezkari bereganatuz. Minnesotako emaitzak oraindik kaxkarragoak izan dira errepublikanoen faboritoarentzat, botoen %17 lortu baititu, eta ez du ordezkaririk jaso.

Minnesota eta Colorado estatuetako biztanleen gehiengoa demokrata da, eta Barack Obama AEBetako presidenteari eman zioten botoa 2008ko hauteskundeetan. Hala ere, bi estatuetako errepublikanoak oso kontserbadoreak dira, eta horregatik eman diote babesa Santorumi. Orain arte, Gingrich izan da errepublikanoen sektore kontserbadoreena ordezkatu duena, baina hautagaiak ez du kanpainarik egin bi estatuetan, eta Missourin ez da aurkeztu ere egin. Gingrichi aurrea hartuz, errepublikanoen sektore kontserbadoreenaren eta Tea Partyren ordezkari izendatu du bere burua Santorumek: «Missourin eta Minessotan bizirik dago kontserbadoreen mugimendua. Garaipen hauek AEBetako kontserbadore guztien eta Tea Partyren lorpena dira».

Romneyren kanpaina Obamari aurka egitean oinarritu den arren, Santorumek AEBetako presidentearekin alderatu du errepublikanoen hautagai faboritoa: «Romneyk Obamaren erreforma berdinak egin nahi ditu osasunean, ingurumenean eta Wall Streeten. Horregatik, Romney ez da gure ahotsak ordezkatzeko egokiena. Obama ordezkatzeko hautagai kontserbadorea izan nahi dut»

Santorumek AEBetako presidentearekin alderatu du Romney, errepublikanoen hautagai faboritoa

Homosexualen aurka

Santorumek errepublikanoen sektore katoliko eta ebanjelariak bereganatu ditu kanpainaren hasieratik. Horren froga da Iowan lortutako garaipena. Zazpi seme-alabaren aita da, eta ezkontza homosexualen aurka egin du sutsuki, baita abortuaren aurka ere.

Hain zuzen ere, Kaliforniako auzitegi batek homosexualen arteko ezkontzak debekatzearen aurkako helegitea onartu du. 2008an debekatu zituzten ez-kontzak estatuan, eta Auzitegi Gorenak erabaki beharko du ezkontzak berriz ere legeztatu edo ez.


Kulturazko zipriztinak

Bretxako azokarako egokitutako Georg Friedrich Haendelen 'Agrippina' operako zati baten emanaldiarekin hasi da Olatu Talka, 250 ekitaldi bilduko dituen jaialdi erraldoia.

Bi udaltzain uniformatu, farmazia bateko saltzailea mantal zuria jantzita, baserritarrei barazkiak erosten ari direla diruditen oinezkoak denak Georg Friedrich Haendelen Agrippina operako eszena bateko kantu bat ematen Bretxako azokan, kalean eta lehen solairuko balkoian dauden musikariek lagunduta. Bost minutu inguruko kale ikuskizun horrekin hasi zen, atzo eguerdian, Olatu Talka, hiru egunez, igande gauera bitarte, Donostia eta hainbat herri askotariko 250 ekitaldirekin zipriztinduko duen kultur jaialdi erraldoia.

Jaialdia osatuko duten zipriztin ugarietako bat baino ez zen izan, beraz, hasierako ekitaldi hori, aurretik Olatu Talkaren egitarauan zehaztu gabekoa, bertan zirenak ezustean harrapatu eta harritzeko asmoz. Hasiera ekitaldi horretan parte hartu zutenak Konstituzio plazan izango dira gaur, 21:30ean, Haendelen Agrippina osorik ematen, udaltzainik, farmaziako saltzaile mantaldunik eta azokako eroslerik gabe, Erromatar Inperioko giroa islatuz, libretoak eskatzen duen bezala. Francisco Escudero musika kontserbatorioak ekoitzitako emanaldia izango da, eta eskolako ikasle eta irakasleen parte hartzeaz gain, hainbat musikari profesionalek eta Ormaiztegiko Urmaiz eta Donostiako Goratzar abesbatzena ere izango du, Ainhoa Mercero soprano eta irakasleak zuzenduta.

«Olatu Talkaren nortasunarekin bat datorren ekitaldia» izan zen hasierakoa, Igor Otxoa Donostia 2016 proiektu zuzendariaren iritziz. «Kulturaren kontzeptu oso zabala izatea, eta ez soilik artera mugatua» funtsezkoa da Otxoaren ustez, Olatu Talka horren jaialdi handia eta jendeak parte hartzekoa izan dadin.

Aldarrikapenekin lotuta

Ekitaldietako batzuk gizarte arloko aldarrikapen zehatzekin eta hainbat arlotako eraldaketa nahiekin zuzenean lotuta daude. Adibidez, Donostiako hainbat tabernak etxe kaleratzeen kontrako pintxo proposamenak aurkezten ari dira egunotan hainbat auzotan, hiriko PintxoStop ibilbidea osatuz; cashmob bat egingo da Narrika kalean, denda txikietan erostearen aldeko aldarria eginez; gentrifikazioaren aurkako lan artistikoak erakutsiko ditu Kaleko Arte Kolektiboak Amara Zaharreko frontoian; eraldaketa sozialerako Eraldalab laborategiak teknologiak gizarte aldaketarako duen potentziala aztertuko du Donostiako portuko lonjan, gaur, 10:00etan hasi eta 20:00etara bitarte

Donostiako auzo guztietara ez ezik, Gipuzkoa eta Nafarroako hainbat herritara ere iritsi da, edo iritsiko da, Olatu Talka. Atzo, adibidez, Etxarri Aranatzen eta Irunen egin ziren Olatu Talkako ekitaldietako batzuk; gaur, Andoain, Irurtzun, Lesaka, Usurbil eta Zumaiara ere iritsiko dira kulturazko zipriztinak; eta bihar berriro ere Andoinera.

Horretaz gain, Talkalive musika jaialdien zikloa beste hainbat herritara iritsi da jadanik edo iritsiko da ondorengo egunetan: Errenteria, Hernani, Lasarte-Oria, Lezo, Hondarribia eta Zugarramurdira, besteak beste.

Olatu Talka jaialdia bertako nekazaritzako eta arrantzako produktuekin egindako afari-merienda batekin amaituko da, bihar, 19:30ean. Inor gosetuta gera ez dadin, 2.016 antxoa errazio banatuko direla iragarri dute, Donostia 2016 gogoratuz bide batez, Olatu Talka Donostia 2016an Europako kultur hiriburu izango dela gogorarazten duen jaialdia baita azken batean.

Afari-meriendaren ondoren, 20:00etatik aurrera, Hutsun txalapartalari taldeak Kaleparta kontzertua eskainiko du, sei eskutara, kaian.

Informazio gehiago bildu nahi izanez gero, bisitatu webgune hau: www.olatutalka.eu


Asfaltoan loratu zen krabelina

German Rodriguezen omenezko oroitarria borroka antifrankistaren ikur bihurtu da. Eskuin muturraren erasoak eta UPNko agintarien erdeinua sufritu ditu hainbat urtez.


'Indomable' eta 'Chronicle', zinema-aretoetan

Gina Caranoren akziozko thrillerra eta zientzia fikzioa eta fantasia batzen dituen filma aurrez aurre daude jada.

Gina Carano, Michael Fassbender eta Ewan McGregor dira aste honetan estreinatzen den Indomable filmean nagusi. Horrekin batera, Chronicle, zientzia fikzioa eta fantasia batzen dituen lana, eta Luces Rojas, Rodrigo Cortesen azken produkzioa, izango dira ikusgai.

Indomable Steven Soderbergh estatubatuarraren lan batean dago oinarrituta. Lem Dobbsek egin du lan horren gidoia, eta Antonio Banderas eta Michael Douglasek ere parte hartzen dute akziozko thriller honetan.

Josh Trank da Chronicle pelikularen zuzendaria. Film honetan, zientzia fikzioa, fantasia eta drama batzen dira. Trankek zuzendu duen lehen film luzea da honakoa.

Rodrigo Cortesek, Buried filmaren zuzendariak, Robert de Niro, Cillian Murphy eta Sigourney Weaver aktoreekin egin du lan Luces Rojas lanean. Espainiako eta AEBetako etxe batzuek elkarlanean ekoitzitako thrillerra da.

2007an A place in time (Leku bat denboran) dokumentalean zuzendari lanetan estreinatu eta gero, En tierra de sangre y miel bere lehen film luzea zuzendu du orain Angelina Joliek. Zana Marjanovic eta Goran Kostic amodiozko istorio baten protagonistak dira bertan.

Año de Gracia Ventura Ponsek zuzendutako komedian, besteak beste, Rosa Maria Sardá, Oriol Pla, Santi Millán, Amparo Moreno eta Diana Gómez dira protagonista.


BUZOIA

Mendiko jardueren agenda hautatua

Mendi lasterketak

Barakaldo (Bizkaia). Igandean, 10:30ean. 15 kilometro. www.rock thesport.com/evento/iv-marcha---carrera-senderos-de-el-regato

Goizueta (Nafarroa). Larunbatean, 09:00etan. Bi ibilbide izango ditu, 10 kilometrokoa eta 25ekoa. goizutrail.blogspot.com.es/p/araudia.html

Zegama (Gipuzkoa). Kilometro bertikala, ostiralean, 16:00etan (3,250 kilometro, +1.015 metro); mendi maratoia, igandean, 09:00etan (42 kilometro, +2.736 metro). www.zegama-aizkorri.com

Mendiko bizikleta martxak

Arroitz (Nafarroa). Igandean, 09:00etan. Bi ibilbide: 30 kilometrokoa eta 47koa. www.rockthesport.com/evento/arroniz-btt

Senpere (Lapurdi). Igandean, 08:30ean. Bi ibilbide: 20 kilometrokoa eta 30ekoa (+1.300 metro). spuclasterka.fr/senpereko-mendi-bizikleta-ibilaldia/

Mendi martxak

Barakaldo (Bizkaia). IV. El Regato martxa, igandean, 10:00etan. 15 kilometro. www.rockthesport.com/ evento/iv-marcha---carrera-senderos-de-el-regato

Karrantza (Bizkaia). Igandean, 07:30ean, 40 kilometrokoa (+2.580 metro); 08:30ean, 27 kilometrokoa (+1.750 metro); eta 09:30ean, 12 kilometrokoa. karrantzamendi.blogspot.com.es/

Legutio (Araba). Igandean. Bi ibilbide: 07:30ean 48,5 kilometrokoa ( +2.131 metro) eta 08:00etan 28,2 kilometrokoa (+1.093 metro). www.cm-gazteiz.com/es/ficha. php?idficha=973

Bestelakoak

Tolosa (Gipuzkoa). Espeleologia astea, maiatzaren 17tik 22ra. Hitzaldiak, erakusketak, filmak, bisitak... www.amarozkomendielkartea.org


Politika

Maiatzaren hasieran erretzeari utzi nion, ETA-ren ibilbideari amaiera jarri zion Kanboko ekitaldiaren egunean. Hilabete pasatu beharrean, lau edo bost izan direla iruditzen zait. Izan ere, Kanboko ekitaldi hura oso urrun ikusten dut, ez dakit nikotina faltagatik edo bizi dugun intentsitate honek gauzarik inportanteenak ere berehala zaharkitzen dituelako.

Nork esango zigun hilabetea zentsura-mozio batekin bukatuko zela eta ia egun batetik bestera Rajoy-k eta Sánchez-ek maletak prestatu beharko zituztela? Eta batez ere, nork esango zien beraiei? Hilabete honetan Podemos-ek ere berea jaso du eta Ciudadanos-en... tira, ez dakit pozik egoteko arrazoirik daukaten. Politikan ezustekoak gertatzen dira, egunero frogatzen dugun bezala: hildakoak ez daude hain hilda, gailurrak ez dira inoren propietatea eta harrokeria ez da bidelagun ona. Gaur toki batean zaude, datorren astean, auskalo... Ez dakigu zer ekarriko diguten datozen hilabeteek, ez eta azkeneko bi urte eta erdi baino egonkorragoak izango diren ala ez. Nik ez dut gauza handirik espero, baina bai uste dudala hemen etxean urduritasuna eta hauteskundeen sindromea nagusitu egingo direla hemendik datorren maiatzera arte.

Momentuz honaino iritsi da zuekin dudan hitzordu hau. Uda zoriontsua opa dizuet, ospatzekoak falta ez daitezen, eta kilo batzuk pazientzia datorren ikasturteari aurre egiteko.


Sexu diskriminazioaren aurka egingo dutela hitzeman dute Baionako auzapezgaiek

Baionako hurrengo auzapezak ez du sexu diskriminaziorik onartuko. Horrela adostu zuten atzo hauteskundeetara aurkezten diren zerrendaburuek, Les Bascos elkarteak antolatutako mahainguru batean. Herriko Etxearen baitan, langileen prestakuntzan eraginen dutela azpimarratu zuten bai Colette Capdevielle diputatu sozialistak, bai Jean Rene Etxegarai hautagai zentristak. Hautagaiek eredugarritzat jo zuten diskriminazioaren kontra Donostian egiten den politika. Homosexualen diskriminazioa borrokatzeko ildo anitz daudela erran zuen Jean Claude Iriart Baiona 2014ko hautagaiak, eta homofobia eskolatik borrokatu behar dela erran zuen. Herriko Etxeek bermatu behar dituzten orduak kontuan edukiz, berdintasun irizpideak lantzeko plangintzak osatzea proposatu zuen. GLBT taldeek Txalaparta gunea irekiko dute Baionan. Elkarlanerako borondatea adierazi zuten hautagaiek. Ekinbide horrekin urratsa egin dela erran zuen Bernard Gachen Les Bascoseko presidenteak. Bortizkeriaren Aurkako Behatokia diskriminazioaren aurkako tresna baliagarritzat jo zuten, eta Les Bascos parte hartzera gomitatu.


125 umek parte hartu dute Ziklokros Egunean

Bermeoko Udalaren Kirol Patronatua eta Bermeo Txirrindularitza Taldearen eskutik, Ziklokros Eguna ospatu zuten herenegun. 125 txirrindularik egin zuten zirkuitua. Adin guztietako herritarrak erakarri asmoz, sei lasterketa egin zituzten. Inoiz baino nagusi gehiago animatu direla esan du Bermeo Txirrindularitza Taldeko Pedro Bilbaok. Argazki eta informazio +:busturialdea@hitza.eus.


Kimeraren atzetik Kimera taldekoak

Espezismoa matxismoa, klasismoa edo arrazismoaren pareko zapalkuntza bat da. Espezistak gizakia gainontzeko animalien gainetik dagoela pentsatzen du. Espezismoak norbanako bat beste espezie batekoa izate hutsagatik diskriminatzen du. Definizio horrekin hasten du Tolosako Haragi Topaketari buruzko idatzia, eskualdeko Kimera Talde Antiespezistak. Animalien askatasuna eskatzen dute.

Lehoiaren burua, sugearen isatsa eta akerraren gorputza. Greziar mitologiako pertsonaia da Kimera. Jone Belzak azaltzen du Kimera hitzaren esanahia: «Ezinezkoa eman arren lortzea dagoena». Belzak 18 urte ditu, Aitor Yañezek 19. Biak Tolosan bizi dira eta apirilaren 15ean Donostian egon ziren. Eskualdeko talde antiespezistako kideak dira bi gazteak, eta ehiza debekatu egin beharko litzatekeela uste dute. Beroaldian botatakoa baino logika bati erantzuten dion ondorioa da. Euren logika ezagutzeko, hasteko, euren ibilbidea kokatu behar da.

Tolosaldean talde antiespezista duela urtebete eskas sortu zuten; Euskal Herriko eta nazioarteko beste hainbat talde antiespezista eredu hartuta. Harreman zuzenena Askekintzarekin dute, apirilaren 15eko kontramanifestazioaren deitzaileekin. Askekintza 2010ean sortu zen, eta animalean askapena helburu duen Donostiako taldea da. «Gipuzkoa mailan esperientzia eta indar gehien duen taldea da», diote Belzak eta Yañezek. Santo Tomas egunean, adibidez, Kimerakoek Askekintzakoekin batera txerriaren kaiola «okupatu» zuten. Azken inauterietan, berriz, Tolosako zezen plazara irten ziren pankarta eskuan, Espezismoa suntsitu, animaliak askatu! aldarrikatzera. Pasa berri den Tolosako Haragi Topaketa ere salatu zuten, «haragi industriaren trikimailutzat» joaz. Horren aurrean, ohiturak zalantzan jartzea eta alternatibak bilatzea eskatu zuten, «inor zapaldua izan ez dadin».

Kontramanifestazioa

Tolosarrentzat antiespezismoa handitzen doan mugimendua da. «Duela ez urte asko, Donostiako kontramanifestazioan 20 lagun ere ez ginen izango. Apirilaren 15ean 200 bat elkartu ginen; gazteak eta mugimendu politikoetan ibiltzen garenak. Balantzea positiboa da, eta gure mezua garbi geratu zela uste dut», dio Aitor Yañezek.

Ehiza hilketa da! Bizitzeko eskubidea, ez inor hiltzekoa izan zen kontramanifestazioaren leloa. Kimerakoen logikarekin bat egiten duen aldarria: «Animaliak gauza bihurtzea, objektu bezala ikustea, pentsaera espezista da. Beste errealitate bat daukate beraiek. Ez zaie iruditzen mina eragiten dutenik. Animaliak eurentzat daude; eurek jateko, eurek erabiltzeko… Beraien logikan ez da sartzen animaliek bizi egin nahi dutela, eta gure eskubide berdinak dituztela». Ondorioz, tolosarrek ehizaren aurka daudela diote, eta kontramanifestazioa justifikatzen dute: «Apirilaren 15ean ehiztariek manifestazioa antolatu zuten. Propaganda piloa egin zuten, eta horri aurre egitea pentsatu genuen; gure burua erakusteko. Ehizaren aurka gaude, animalien interesak eta beharrak ez direlako kontuan hartzen. Ehiztariak defentsiban jarri ziren, hiltzaile deitzen geniela eta abar esanaz. Gure aldarria husteko eta gu iraintzeko asmoz ekologistak, belar jaleak… deitzen entzun ditugu. Hemen benetako biktimak ez gara gu ez eta beraiek ere; benetako biktimak animaliak dira».

Ehiztarien errespetu eskaerari, errespetua animaliei zor zaiela esanaz erantzuten dute. «Ehiztariak pertsona onak izan daitezke, baina beraien ekintzak ez dira onak», gaineratuz. Apirilaren 15ean, kalean, ehiztariak gehiago zirela ikusi zen. Alderantzizko indar metaketa izango balitz, «ehiza debekatzea izango litzateke logikoena», Kimerako kideen esanetan.

Izenak dioen bezala ezinezkoa ematen du horrek, egun. Euren helburua lortzeko, gizartean kontzientzia aldaketa baten beharra ikusten dute: «Animaliak kontsumitu beharrean beste produktu batzuk kontsumituko lirateke. Eskaria aldatzean produkzioa ere aldatu egingo litzateke. Beste industria bat sortzean baserrietan animalia horiek ez lirateke egongo, beharrezko izateari utziko diotelako. Beste alternatiba batzuk egongo lirateke». Kontzientzia falta hori euren inguruan ere nabaritzen dute bi tolosarrek: «Mugimenduan badugu arazo bat. Batzuk beganismoa soluzio bakartzat jotzen dute. Beganoa naizenez salbatu ditut animalia guztiak. Eta hori ez da horrela. Masakre batean parte hartzeaz uzten duzu, baina animaliak salbatzea aktibismoarekin lotzen da». Aitor Yañezen eta Jone Belzaren esanetan, ez da bakarrik jaten duzuna, zein ekintza egiten dituzun ere kontuan hartu behar da: «Adibidez, beganoa izan zaitezke kutsaduraren aurka zaudelako edo osasunagatik. Antiespezismoak animalien etikarekin dauka lotura. Horrek esan nahi du, animaliak ez ditugula jango, larrua ez dugula jantziko, animalietan probatutako produktuak ez ditugula erabiliko edo ez garela zoo batera joango animaliak kaiola batean ikustera».

Ehiza izan arren apirilaren 15eko ardatza, arrantza ere ez dute ahazten Belzak eta Yañezek. Bataren aurkako logikak bestearentzat ere balio du Kimerako kideentzat. Izan ere, «arrantza eta ehiza berdinak dira».

HARREMANETARAKO

Sare sozialez gain ondorengo helbide elektronikoan: antiespezistatolosa@gmail.com


Enplegu Zentroko ekaineko eta uztaileko ikastaroak, lana bilatzen laguntzeko

Ikastaroak izango dira Urola Kostako Udal Elkartearen egoitzan (Urdaneta bidea 6, Zarautz), 9:30etik 12:30era.

Ekaina eta uztailean zehar hainbat ikastaro eskainiko ditugu Enplegu Zentroan, lana bilatzeko prozesuan eragina duten alderdiak eta baliabideak lantzeko.

Ikastaroak izango dira Urola Kostako Udal Elkartearen egoitzan (Urdaneta bidea 6, Zarautz), 9:30etik 12:30era.

ENPLEGU WEBGUNEAK:

Enplegu-atarietan izena emateko modua ezagutuko dituzu.

Data: ekainak 17

Hizkuntza: gaztelania

PRENTSA IRAKURKETA:

Enpleguari buruzko iragarki eta lan eskaintzen irakurketa.

Data: ekainak 24

Hizkuntza: gaztelania

GENERO BERDINTASUNA: AMATASUN/AITATASUNA ETA LANA

Lan kontziliazio eta jardunaldi banaketa gaiekin lotuta dauden aldeerdiak ezagutuko dituzu (lan murrizketak, eszedentziak, lan-kentzeak, ordaindutako baimenak) eta horiei dagozkien eskubide eta beharrak.

Data: uztailak 15

Hizkuntza: gaztelania

ENPLEGU WEBGUNEAK:

Enplegu-atarietan izena emateko modua ezagutuko dituzu.

Data: uztailak 22

Hizkuntza: euskara

GAZTEENTZAKO LAN PLANA (GAZTE BERME SISTEMA):

Ekintzailetza eta gazte enpleguaren estrategia.

Gazte Berme Sistema, zer da?, Onuradunak, sarbide baldintzak, neurriak.

Data: uztailak 29

Hizkuntza: euskara

Lanbide-Euskal Enplegu Zerbitzuaren eta Europako Gizarte Funtsaren artean finantzatutako zerbitzua (EAEko 2007-2013 EGIF Programa Operatiboaren barruan, «Europako Gizarte Funtsak zure etorkizunean inbertitzen du»).

Informazioa eta izen-ematea

Urola Kostako Udal Elkartea, Enplegu Zentroa

Urdaneta bidea 6, 20800 Zarautz

Tel. 943890808

lanpoltsa@urolakosta.eus

Sakatu hemen


'Diztela!' eguna izanen dute larunbatean Leitzan

Euskal Herriko hainbat herritan Alde hemendik eguna ospatuko da larunbatean, eta Leitzan ere ekimen horrekin bat egin eta Diztela! eguna izanen dute. Indar polizialak ez dituztela nahi aldarrikatzeko eguna izanen da.

Euskal Herriko hainbat herritan Alde hemendik eguna ospatuko da larunbatean. Leitzan ere ekimen horrekin bat egin dute eta Diztela! eguna izanen dute. Indar polizialak ez dituztela nahi aldarrikatzeko eguna izanen da.

Horren harira, egitarau hau prestatu dute: 11:00etan Diztela! dinamikaren lehenengo batzarra eginen da Atekabeltzen. 13:00etan, berriz, manifestazioa eginen da plazatik abiatuta Diztela! Ez Maxurrenean ez inon lelopean. 17:30ean Iñigo Cabacas, crónica de una herida abierta dokumentala ikusteko aukera izanen da Atekabeltzen eta horren ondotik, eredu polizialaren inguruko eztabaida eginen dute. Bukatzeko, 23:00etan Matxura taldearen kontzertua izanen da Atekabeltzen.


Ezingo da Donostiatik atera astelehenetik aurrera

LABI Aholku Batzordea gaur goizean bildu da, eta adostu du udalerrien itxiera perimetrala Euskal Autonomia Erkidegoko udalerri guztietara zabaltzea. Hala iragarri berri du Gotzone Sagardui Osasun sailburuak. Dekretua bihar argitaratuko dute eta astelehenean, gauerdian, sartuko da indarrean. Beraz, astelehenetik aurrera, ezingo da Donostiatik atera, ezta udalerri mugakideetara joateko ere. Horrekin batera, asko jota lau lagun elkartu ahalko dira, “eremu publiko zein pribatuan”. Orain arte, gehienez sei pertsona elkartzeko aukera zegoen.

Momentuz, hirian, ostalaritzak zabalik jarraituko du, baita apustu etxeek ere, eta taldekako kirola egiten jarraitu ahalko da. Izan ere, LABIk erabaki du duela aste batzuk iragarritako neurria mantentzea. Bestela esanda, tabernak itxiko dituzte eta taldeko kirola mugatuko dute soilik 100.000 biztanleko 500 kasuen langa gainditzen duten 5.000 biztanletik gorako udalerrietan. Dena den, udalerri horietan, hoteletako jantokiak, bezeroentzako ostatuak, gasolindegiak eta zerbitzuguneetako jantokiak zabalik jarraituko dute, eta mugak ez die eragingo kirol talde profesionalei eta erdi-profesionalei. Donostian, une honetan, intzidentzia metatua 446,29koa da, beraz langa horren azpitik dago. Dena den, hiriko intzidentzia metatuaren bilakaera ikusita, pentsa daiteke datorren astean sartuko dela eremu gorrian. Donostiak, aipatutako zifra, astelehenerako gaindituz gero, asteartean sartuko lirateke neurri horiek indarrean; ordea, asteartetik ostegunera gaindituko balu, mugak ostiraletik aurrera izango lirateke.

Era berean, establezimenduen itxiera 20:00etan izango da orain arte bezala, eta etxeratze agindua 22:00etan. Merkataritza guneetan eta saltokietan ezarritako neurriak ere mantenduko dira: 150 metro koadro baino gehiago dutenetan, edukiera %40ra murriztuko da; azalera hori baino txikiagoa dutenen kasuetan, %60ra


Sare Laguntzailea* posturako proba praktikoa

Euskal Telebistak Sare Laguntzailea* posturako proba praktikoaren data argitaratu du. Proba maiatzaren 24an izango da, goizeko 9:30ean, Bilboko EITB egoitzan.

Emaitzak kontsultatu albistera erantsitako dokumentuan.

Sare Laguntzailea* plazarako hautagaiek proba hau egin behar dute, ingelesezko derrigorrezko probaren emaitzak kontuan hartu barik, behin-behinekoak direlako Epaitegi Ebaluatzaileak behin betikoak argitaratu arte. Hori dela eta, ingelesezko probaren emaitzek proba praktiko hau baldintzatzen dute.


Gabonetan pirotekniarik ez erabiltzea gomendatu du Leioako Udalak

Leioako Udalak dei berezia egin die herritarrei pirotekniarik erabil ez dezaten jaiegun hauetan zehar, ardura eta auzokideekiko errespetua eskatuz. Erabiliz gero, har daitezkeen segurtasun neurri denak hartzeko eskatu du.

Udalak bereziki gogoratu du halako materialaren erabilerak ekar litzakeen ondorioak. Alde batetik, pertsonen segurtasun eta herriaren ondarerako arrisku larriak: "petardoak eta suziriak desegoki erabiliz gero, erabiltzailea erre daiteke edo zauri larriak izan, eta horiek hartuko duten ibilbidea aurreikusi ezin denez, arriskutsuak dira hirugarrenentzat ere bai", azaldu dute. Suziri eta petardoak eraikin edo hiri-altzarien aurka botatzeak higiezin horien erabiltzaileentzako arrisku gehigarria dakar, eta gainera, denon ondarearen aurkako erasoa da, agintari leioaztarraren arabera.

"Egoera are larriagoa da erabiltzailea adingabea bada, eta gehienetan, piroteknia erabiliz gero, auzotarrei eragozpen gehiago dakarkie, baita ordena publikoaren nahasmendua ere", gaineratu dute.

Bestalde, Leioako Udalak azpimarratu du halako produktuak erabiliz gero, "ingurumenari kalte egiteaz aparte, ondorio larriak paira ditzaketela zenbait pertsonek". Agintarien berbetan, "buru-nahasmendua dutenak, adinekoak, umeak, eta horiez gain, eztandak eragindako estres episodio larriak sufritzen dituzten animaliak ere".


Hispaniar erradiografia

Egin klik guztia irakurtzeko


Bederatzi edukiontziri su eman diete Sopelan

Ezezagunek bederatzi edukiontzi erre dituzte gaur goizaldean Sopelan. Europa Press albiste agentzia espainolak Herrizaingo Sailaren iturriak izan ditu aipagai kale erasoa beharrean piromano baten ekintza izan dela adierazteko. 4:20ak aldera, Zubigane kaleko lau kontainerrek hartu dute sua eta, bost minutu beranduago, Zabalbide kaleko beste bostek. Aipatu dutenez, gauean izandako haize boladek suteak zabaltzea erraztu dute. Suhiltzaileek eta ertzainek amatatu dituzte, su-itzalgailuen bitartez. Argazkian, 2009ko abenduaren 6an, goizaldean, ezezagunek Leioan eragindako suteek 19 edukiontzi eta 8 ibilgailu kiskali zituzten. Gaixo psikiatriko bati leporatu zizkioten ekintzak / © Leioa.net.


Hormaetxeak eta Enbilek Nadauko finala galdu dute

ZESTA PUNTA // Alex Hormaetxea bermeotarrak Gotzon Enbilegaz jokatu zuen barikuan Nadau Txapelketaren finala, Jean Olharan eta Pamiers Jerome Portet bikote gaztearen kontra. Faboritoak ez izan arren, azken horiek irabazi zuten lehia. Lehen set-ean Hormaetxea eta Enbil 13-15 nagusitu ziren. Bigarrena, ostera, 15-13 galdu zuten beteranoek. 5-3ko emaitzagaz hautsi zuten berdinketa.


Hondakinen planak 80 jarduera aurreikusi ditu

Berrerabilera eta konponketa instalazio bat eta konposta egiteko bi planta aurreikusi ditu Arabako Aldundiak 2030 urtera arte prestatutako dokumentuan.

Arabako hondakinen kudeaketarako eta prebentziorako plan berriak 2030erako dituen helburuak hondakinak %1 murriztea, elikagaien xahuketa %50 ekiditea eta soberakinen %60a gutxienez berrerabiltzea eta birziklatzea dira. Aldundiak onartutako planean 80 neurri aurreikusi ditu, eta horretarako 60 milioi euroko inbertsioa egingo da. Haien artean, hondakinak konpondu eta berrerabiltzeko azpiegitura bat eta Gasteizen zein Aiaran kokatuko diren bi konpostaje-planta daude.

Planaren beste ardatz estrategiko bat hondakin organikoak hautatu eta kudeatzeko edukiontzi marroia jartzea edota Arabako herrietan konposta egitera bultzatzea da. Josean Galerak, Ingurumen eta Hirigintza Saileko Foru Diputatuak, ekonomia zirkularraren garrantzia azpimarratu du, eta herritarrak kontzientziatzeko ahalegin berezia egingo dutela: "Kontsumo arduratsuagoa lortzeko lanean jarraitu behar dugu, eta horretarako, soilik behar duguna erosi behar dugu eta baztertu egin behar ditugu bilgarri gehiegi duten produktuak".


Bilboko erdiguneko bi radarrak martxan daude jada

Mazarredo zumarkalean eta Errekalde zumarkalean daude, bertan zirkulazioa moteltzeko asmoz.

Bilboko Udalak bi radar jarri ditu hiriburuko erdigunean, eta dagoeneko martxan dira. Bat Mazarredo zumarkalean, eta, bestea, Errekalde zumarkalean, 25. eta 27. zenbakien artean. Zirkulazioa moteltzea da helburua.

Errekalde zumarkalea noranzko bikoa da, eta biotan bi errei daude. Zirkulazio handiko gunea da, Bilborako sarbidea delako. Gainera, ibilgailuek 50 kilometro orduko abiaduraren muga gainditzen dute sarritan. Abandoko barrutia eta gaitasun handiko sare metropolitarra, aireportua eta iparraldeko auzoak lotzen ditu.

Tarte horretan, lau autobus geraleku daude, eta autobusek bi erreietako bat osorik hartzen dute geraleku horietan geldialdia egiten dutenean.

Udalak neurri hauek hartu ditu:

- Erabilera askotako erreia: tarte guztian eskuineko erreia alde bietan aparkatzeko izango da zirkulazioaren intentsitatea txikia den ordutegian; hau da, gauez eta asteburuetan. Autobus-geralekua duten etxadietan ezingo da aparkatu. Horrela, aparkatzeko 71 plaza gehiago egongo dira aipatutako ordutegian. Zirkulatzeko ordutegia hau izango da: astelehenetik barikura, 07:30etik 20:00etara; zapatuetan, 09:00etatik 20:00etara; eta domeketan, 11:00etatik 20:00etara.

- Seinaleen errefortzua: alde bietako erdiko erreietan, lurreko seinale gehiago jarriko dira, gehieneko abiadura orduko 50 kilometrokoa dela adierazteko. Salbeko zubitik behera jaisten direnentzat, zutikako seinaleak jarriko dira abiadura-muga adierazteko, eta lurrean ere jarriko dira seinaleak.

- Radar-kabinak: Udalak radar-kabina bi jarri ditu, disuasio-neurri gisa: bata Mazarredo zumarkalearen parean eta bestea Errekalde zumarkaleko 25. eta 27. zenbakien artean (Colon de Larreategi eta Henao kaleen artean).

- Guggenheim Museora joateko informazio-seinaleak: informazio-seinaleak jarriko dira galtzadan Errekalde zumarkalean, Moyua-Mazarredo noranzkoan.


[Galeria] Hondarribiko Basque Market

Bi egunez egin da Basque Market azokaren lehen ekitaldia, Itsas Etxean

Larunbat eta igandez lehen Basque Market azoka egin dute Itsas Etxean. Azokaz gain, tailerrak, hitzaldiak, musika eta gauza gehiago antolatu dituzte.


GabRek enpresa bermeotarrak irabazi du X. Lur Barriak saria

Ekomoda eta birziklatutako materialekin tailerrak egiten dituen GabRek enpresa bermeotarra izan da Lur Barriak sarien X. deialdiaren irabazlea. Sari hori Bermeoaldeko, Erandioko, Gernikaldeako, Leioako eta Mungialdeko Behargintzek emoten dute.

Lur Barriak sarien helburua ekintzailee sustatutako enpresa ekimenak laguntzea eta saritzea da. Bestalde, sariak enpresa kultura bultzatzea eta lan munduan sartzeko modu barrien alde egitea bilatzen du.

Aurtengo irabazlea izan den GabRek enpresa bermeotarak urriaren 19an jasoko du saria Erandioko Kultur Etxean. Hain zuzen be 4.000 euroko saria jasoko du GabRek-ek.

GabRek enpresak birziklatutako lehengaiak erabilita moda diseinatzen du, alde batetik, eta bestetik, material birziklatuarekin, besteak beste, moda edo jostailuak egiteko tailerrak antolatzen ditu.

Behargintza bakoitzak, barriz, sari bat banatzen du, 2.000 eurokoa. Aurton, Bermeoaldeko Behargintzaren saria XL Car Detail enpresak jasoko du. Enpresa horek ibilgailuen garbiketa sakona egiten du. Gernikaldeko Behargintzaren saria, barriz, Gernikan dagoen Itxaroa enpresarentzat izango da, logopedia eta psikologia zentroa da, hain zuzen.


Izen ematea, martxoaren 10era arte

Martxoaren 11n egingo da Sagar Lasterra herri lasterketa; aurten, 11garren edizioa. Izenematea irekita dago, www.kirolprobak.com helbide elektronikoan, martxoaren 10era arte.


Hautagai zerrendaren aurkezpena, bihar

Irailaren 25eko hauteskundeei begira, herri bilgunea deitu du EH Bilduk biharko, 19:00etan Biterin. Besteak beste, Euskal Autonomia Erkidegoko hauteskundeetarako hautagai zerrenda aurkeztuko dute.


Bi kontzertu Mariaren Lagundian

Udazken Kulturalaren barnean, azaroaren 12an eta 13an, bi kontzertu izango dira. Emanaldiak Mariaren Lagundiko elizan, arratsaldeko 19:00etan eskainiko dira.

Azaroak 12, larunbata


Nongoak?

Ihote garaian sartu gara Pazkoak ahazteko denborarik gabe. Gaitzerdi! Guk ospakizunei ongi etorria ematen diegu edozein unetan izanda ere. Mozorroak prestatzen ditugula, zaku zaharrak edo pelukarik modernoenak janzten ditugula ere, gure izatea pixka bat irekitzen dugulakoan nago, hitz egiteko eta txantxetarako gogoz. Horrelakoetan ez zaigu batere kostatzen peruanoz, arabiarrez zein mandingaz janztea, eurei buruz barre egin beharrean, geure buruari egiten diogu, itxura xelebrea dela eta. Ez dago gaizki, noizean behin gutxienez, haien itxura hartzea; gure etnozentrismoa kasualitatez baztertu eta haien azaleko errealitatera hurbiltzea. Ez dakit, ordea, benetako horiek zer pentsatuko ote duten gutaz euraz mozorratzen garenean.Kontua da Gure TxokoTxiki hau, Sakana, kanpotik etorritakoez betetzen ari dela, eta egoera hori oraindik hainbatentzat gogaikarria dela. Errazagoa egiten zaigu urrutiko kausekin bat egitea, baina gure aurrean ditugunak ez ditugu aintzat hartzen.Kanpotik etorritakoak diot, baina ez kanpotarrak. Seguruenik denok etorri izan gara noizbait kanpotik, gu geu ez bagara, gure arbasoren bat seguru. Nongoak dira, ordea? Hemen bizi, hemen lan egin eta umeak hemen hazten badituzte...zer gehiago behar dute hemengoak izateko? Ah, bai, badakit, hemengoekin harremanetan egotea. Erraza, eh? Bada, goazen bidea elkarrekin egitera, bakoitzak aldamenean daukanari beste begi batzuekin begiratzera, ihoteetako betaurreko barregarriak jantzita bada ere.Etorri berriak integratzeko asmotan, Mankomunitateak hasi duen kanpaina oso ona iruditzen zaidala esan beharra daukat. Haien/ Jatorrizko hizkuntza eta ohiturak mantendu eta euskaraz matrikulatzeko eskatzen zaie etorkinei. Liburuxka horretan neure bizitzan lehenengo aldiz errumanieraz eta amazigh hizkuntzan ikusi ditudan testuak daude. Txalo bero bat. Lortuko al dugu hemen hemengoak eta han hangoak sentiaraztea?


Batek itxi, besteak eutsi

Araskik eta Gernikak Espainiako Ohorezko Mailako final-laurdenetako bigarren lehia jokatuko dute gaur, Gasteizen. Etxekoak 1-0 dira aurretik.


Ustruku: ahozkotasuna lantzeko taldea

Egizu elkarteak antolatzen duen Sendi ekimenak Getxoko familien artean ipuinak, aho-korapiloak, poesiak, kondairak eta tradiziotik datozen kantak konpartitzeko jarduerak antolatuko ditu, hilean behin. Kontularien kluba baino gehiago ahozkotasun tradizioa zaindu eta konpartitzeko taldea izango da Ustruku.

Lehenengo saioak abenduaren 14an eta urtarrilaren 25ean izango dira, 18:00etan, Algortako Villamonteko kultur etxean. Horietan parte hartu gura dutenek aldez aurretik izena eman beharko dute hemen.


Erroxape Narrazio Lehiaketa irabazi du Legorburuk

Legorburu Erroxape Narrazio Lehiaketan lortutako sariarekin.

Sariak jasotzen jarraitzen du Iñigo Legorburu errenteriarrak. Larunbatean Mariasun Landa Sarietan Emakumezkoei begiradarik onena saria jaso zuen Legorburuk Kontxi Urkijo, esperantzaren mezularia idazlanarengatik. Aurreko ostegunean berriz, Bermeoko Erroxape Emakumeen Elkarteak antolatutako narrazio lehiaketa irabazi zuen Gerra bateko guda lanarekin. Anonimotasunean bere jarduna aurrera eramaten ikasten duen emakume bertsolari baten gorabeherak bildu ditu narrazioan Legorburuk. 250 euroko saria eta oroigarria jaso ditu errenteriarrak.

21 lan aurkeztu zituzten lehiaketa horretara.

Barakaldoko maitasun gutunen Bihotzaren hitzak lehiaketan ere lortu du lehen akzesita Legorburuk, bestalde, Maitasun dislexikoa lanarekin. Wall Streeteko bi gizon brokerren arteko maitasun istorioa kontatu du bertan.


Triunfo

Kontuz zer duzun desio, esan ohi da, gauzatu ahal delako. Baina kontu handiagoz ibili beharko genuke zeri egiten diogun irri. Donald Trumpen hautagaitza, denok gogoratuko dugu, txiste moduan ikusten genuen hasieran, urtebete luzatzen den ikuskizun amerikar handi horren baitan sortu pasadizo mediatiko bat; txiste dira Trumpen trazak, Trumpen adierazteko modua, Trumpen ideiak. Txiste txarra.

Lehen caucus-ean garaile atera ez bada ere, eta orain (Ted Cruzen bozak baliogabetu nahian) galtzaile txarraren manerak badarabiltza ere, oso enbido ona bota zien Donald Trumpek Iowako boz emaile errepublikarrei: «Iowa estatuak azken hamabi urteetan ez du asmatu azkenean zein gertatuko den hautagai errepublikarra; orain duzue aukera horri buelta emateko». Bere buruari ziurtatzen zion, galduta ere, hautagai bihurtzearen zoria, ez asmatzearen errua iowarrena izanik. Detaile tonto bat da, baina inolako graziarik egin ez zidana, jendearekin arrakero portatzearena —ez alferrik hainbat kasinoren jabe ere bada—, iritsi baiteke eguna non Donald Trump grotesko eta irrigarriak —bere abizenak horixe esan nahi baitu— triunfo bat atera, besteon kartak eraman eta txiste txarra txiste beltz bihurtuko den.


Roberto Uriarte gonbidatu, 'Egun On Euskadi' saioan

Iñaki Zarraoak, Antton Karrerak eta Josu Alvarezek hartuko dute parte mahai-inguruan.

Gaur goizean, 'Egun On Euskadi' albistegian, Roberto Uriarte Podemos-Ahal Dugu alderdiko EAEko idazkari nagusia elkarrizketatuko du Estepan Aldamiz-Etxebarriak. Solasaldirako mahaian, berriz, Iñaki Zarraoa, Antton Karrera eta Josu Alvarez eseriko dira. Olaia Urtiaga kazetariak, bestalde, eguneko berrien errepasoa egingo du.

'Egun On Euskadi' astelehenetik ostiralera, 09:00etan, dago ikusgai, ETB1en.


Arrolak Urteko Batzar orokorra egingo du egubakoitzean

Urtero bezala aurten ere Arrola Mendizale Elkarteak Batzar Orokorrerako deia luzatzen die herritarrei. Batzarra martxoak 27, ostirala, egingo dugu. 18:15ean lehen deialdia, eta 18:30ean bigarrena.

Bertan, urteko irteeren balantzea, urteko balantze ekonomikoa eta datorren urterako pentsaturiko irteerak aipatuko dira, besteak beste. Bestalde, bi urtez juntan egon diren kideek erreleboa luzatuko die hurrengoei.

Elkartetik jakinarazi nahi dugu edonork bolondres bezala juntan sartzeko asmoa izanez gero jakinarazi diezagula arrolamt@gmail.com helbidera mezu bat bidaliz, batzarraren egunean bertan esanez edota juntako norbaiten bidez mesedez. Bolondresik egon ezean, federatuen artean zozketa bat egingo da eta bertatik aterako dira datozen bi urteetarako junta kide berriak.

Batzarraren ondoren, 19:15 aldera, 2014ko Cho Oyuko espedizioaren protagonistetako batzuk hitzaldi bat emango dute Olaranen, batzarra egingo den tokian bertan.

Hemen aurrerapentxo bat: https://www.youtube.com/watch?v=wKKFAas971c


Sergio Busquetsek (Bartzelona) jokatu ahal izango du Txapeldunen Ligako finala, UEFAk ez diolako ustezko irain arrazistengatik zigorrik jarri


Mendi irteera antolatu dute Itxasmendi Auzo Elkarteak

Itxasmendiko Auzo Elkarteak mendi irteera antolatu du iganderako. Herrian zehar egingo dute ibilaldia, batetik inguruko toponimoa ezagutzeko. Jakinarazi dutenez, irteera haurrei zuzenduta egongo da, baina haien gurasoak ere bertan parte hartzera gonbidatu dituzte. Ibilaldian zehar edota amaieran hamaiketakoa egingo dute parte-hartzaileek. Hori dela eta, izena emateko eskatu diete interesa dutenei. Horretarako 619652918 telefonora deitu edota elkarteko postontzian mezua utzi beharko da, uztailaren 7a baino lehen.


Askapenak, Gdeim Izik-eko epaiketa militarra dela eta, mozioa aurkeztuko du eskualdeko hainbat udaletan

Erakunde Internazionalistak bere desadostasuna erakutsi du Sale2 espetxeko preso politikoei egin zaien epaiketarekin, non bederatzi sahararri bizi osoko, lauri 30 urteko eta hamarri 20 eta 25 urteko kartzela zigorrak ezarri zaizkien.

Askapenaren ustez, prozesua froga argirik gabekoa eta injustiziaz beterikoa izan da, “Gdeim Izik, herri mobilizazio eta sahararren eskubideen aldeko mobilizazio baketsuen bozgorailua, isilarazteko tresna bilakatu dutelako epaiketa bera”. Gainera, atxiloketa uneetatik tortura, inkomunikazioa eta kartzeletako tratu txarrak pairatu dituztela salatu dute.

Gertaeren aurrean, Askapenak bere elkartasunik beroena adierazi die saharar herriari eta ekintzaileen senitarteko gertukoenei, eta berdina egiteko gonbitea luzatu die Urduña, Amurrio, Laudio, Arrankudiaga-Zollo eta Aiarako udalei, aurkeztutako mozioaren bidez.

Mozioan, besteak beste, epaia salatzeko eskaera egiten da, preso politiko sahararren berehalako askatasuna exijituz. Gainera, gatazka odoltsuaren konponbidea Sahara herriaren autodeterminazio eskubidearen aitortzan kokatzen du, eta baita “lurralde okupatuetako” giza eskubideen zanpaketa eta baliabide naturalen lapurretaren amaieran ere.


Arcelor Mittalek errelebo-kontratua ez duela errespetatzen salatu dute langileek

Arcelor Mittal altzairutegiak Olaberrian duen faktoriaren atarian elkarretaratzea egin dute langileek, gaur eguerdian, errelebo-kontratua enpresak ez duela aplikatzen eta bete dezala eskatzeko. 1958an jaiotako langileak –aurten 61 urte bete edo beteko dituztenak– elkartu dira, eta Enpresa Batzordeko ordezkariek sustengatu dute haien eskakizuna. “Enpresaren zuzendaritzak 2019ko urte osoa langileekin adostutakoa bete gabe igaro du. Enprsako Akordio Nagusian 2018an hitzartutako errelebo-kontratua, langileek 61 urte betetzen dituztenean, ez da aplikatzen ari”, salatu dute langileek.

Gaur egun, 15 bat langile daude erretiro hitzartu horren neurria har dezaketenak, haien lekuan gazteago bat hartuta. Gehienak enpresan 45 urtean edo gehiagoan ari dira lanean. “Baina enpresak langile bat bakarrik jubilatu du sistema horrekin, eta hura ere partzialki. Gainera, ez du jubilatu gutxieneko adinera iritsi denean, baizik enpresak nahi izan duenean”. Industria eraldatzaileko eta tailerreko langileentzat, 61 urte da errelebo-kontratuarekin erretiratzeko adina; gainerakoentzat 61 urte eta 8 hilabete.

“Errelebo-kontratua tresna oso egokia langileok arrazoizko adin batean jubila gaitezen. Bestetik, gazte belaunaldiak lanera sartzeko eta lantaldea gaztetzeko bermea da. Beraz, gurekin egiten ari den injustizia publikoki salatu nahi dugu. Enpresako itunean ageri den moduan, partzialki jubilatzeko eskatzen diogu errelebo-kontratuaren bidez”.

Arcelor Mittaleko langileak, 1958an jaiotakoak, gaur bulegoen aurrean protestan. /Aimar Maiz


LGTBIQ+ pertsonek lantokietan diskriminazioa pairatzen dutela erakutsi du LABen inkesta batek

Inkesta bat egin dute hainbat lantokitan, pertsona guztien eskubideak betetzen diren ezagutzeko. Erasoak ekiditeko protolokoak behar direla ondorioztatu dute, besteak beste.

LAB sindikatuak Lan munduan ere sexualitate askatzaileak iruten izeneko dinamika jarri du martxan lan munduan LGTBIQ+ pertsonen eskubideak betetzen ote diren ezagutzeko. Lehen urrats gisa, inkesta bat egin dute, lantokietako erradiografia bat egiteko.

Arlo publiko zein pribatuko hainbat sektoretako langileak gonbidatu dituzte inkesta betetzera. Oro har, langile gutxik erantzun dute; sindikatuko LGTBIQ+ lantaldearen ustez, horrek erakuts dezake jendeak ez duela ikusten gaiak lan munduarekin duen lotura. Edonola ere, erantzunek informazio aberasgarria eman dietela ziurtatu dute.

“Emaitzek erakutsi dute lan esparruan diskriminazioa nabaria dela, enpresetako goi karguetan ez dagoela aniztasunik”, adierazi du sindikatuko Elena Llanesek. “Era berean, gehiengo zabal batek ez ditu ezagutzen diskriminazioari aurre egiteko enpresak dituen mekanismoak, nahiz eta garrantzitsua den enpresek diskriminazioaren kontrako planak aurrera eramatea eta gai hau lan munduan lantzea”.

Hortaz, ondorioztatu dute, Nafarroa legegintza arloan aitzindari den arren, legea errealitate bihurtzetik urrun dagoela; gobernua, administrazioa eta enpresak ez direla apusturik egiten ari langile guztien eskubideak bermatzeko, eta diskriminazioari aurre egiteko eragile sozialen -kasu honetan sindikatuen- presioa eta ekarpena ezinbestekoa dela.

Hori dela eta, aurrera begira bete beharreko urrats batzuk zehaztu dituzte. Horien artean daude erasoak ekiditeko protokoloak ezartzea, berdintasun planak bermatzea eta enpresetan politika aktiboak bultzatzea. Halaber, Lehendakaritza, Berdintasun, Funtzio Publiko eta Barne sailari nahiz Berdintasun Institutuari erantzukizun handiagoa eskatu diete.

Horiek dira inkestatik atera dituzten ondorio nagusiak; orain hurrengo urratsak egiten hasiko dira, eta lehentasunetako bat protokoloa egitea izango dela zehaztu dute.


Lekeitiarrek egindako lanak aurkeztuko dira gaur Euskal Zine Bileran

Lekeitiar biren lanak egongo dira ikusgai, gaur, 19:30etik aurrera, Ikusgarrin emongo dituzten Euskal Zine Bilerako emanaldietan. Bilerako bigarren saioan zazpi lan aurkeztuko dituzte.

Euskal Zine Bileraren lehiaketaz kanpo aurkeztutako lana da Urko Olazabal eta Xut-ek egindako Lekeitio. Arteak kalean. Zazpi minutuko iraupena duen film horregaz zabalduko da gaurko emanaldia, eta bertan, 2011ko Lekeitioko Kale Antzerki Nazioarteko Jaialdiaren irudiak eta iritziak ikusi ahalko dira.

Egileek kale-arteen munduari buruzko hausnarketa egin dute, 23. edizio horretan parte hartu zuten nazioarteko taldeen begirada artistikoak eta sorkuntzak aztertuz. «Artea emozioa dela aldarrikatzen duen dokumentua da», esan dute.

Olazabal eta Xut-ek egindako lanak hasiera emoten badio gaurko emanaldiari Eider Etxebeste eta Maialen Kaltzakorta lekeitiarren lanak emongo dio amaiera. Lekeitioko Potxuak Martxan emakume taldeko kideek, taldearen hastapenetatik, gaur egun arteko ibilbidea eta borrokak jasotzen dituen dokumentala, Potxuak kaleak hartzen, egin dute. «Urte guzti hauetan gauzatutako ekintza ezberdin ugari islatzen dira», azaldu dute.

Gaurko Egitaraua

Lehiaketaz kanpo

Lekeitio. Arteak Kalean. Egileak: Urko Olazabal eta Xut. Ezaugarriak: dokumentala, 7’.

Lehiaketako lanak

Arrasate 1936: Emakumea, Gerra eta Errepresioa. Egilea: Dragoi produkzioak. Ezaugarriak: dokumentala, 30’.

Bertigo Governors. Egilea: David Zabala Erezuma. Ezaugarriak: sormenezkoa, 5’

Erregeak hil. Egilea: Andres Elizondo. Ezaugarriak: sormenezkoa, 1’15’’.

Zeinek gehiago iraun. Egilea: Gregorio Muro Harriet. Ezaugarriak: argumentuzkoa, 12’.

Kontaidazu… Egilea: Ariane Irazusta. Ezaugarriak: sormenezkoa, 4’45’’.

Potxuak kaleak hartzen. Egileak: Eider Etxebeste eta Maialen Kaltzakorta. Ezaugarriak: dokumentala, 20’.


POTTO: Elorrioko eta Deustuko bertso saioetan egon gara

CCVI saioa egin dugu gaur (251.a), GURE POTTO saioan bertsoa, errima, kantua eta prosa… presente!

Durangoko bertsolari eskolaren eskutik heldu zaigu Durangaldea Uztabarritzen ekimena, martxotik uztailera arte luzera betean ibiliko dena, eta Elorrioko Gaztetxean izandako aurreneko saioa zabaldu dugu. Bertan izan ziren, Iker Apraiz en gidaritzapean, Aitor Esteban ‘garrote’, Iruri Altzerreka, Txaber Altube eta Erika Lagoma. Hori nahikoa ez eta Deustuko EZ-jaietan ere izan gara: Arkaitz Estiballes, gai-jartzaile lanetan; kantuan, Maite Sarasola, Aitor Mendiluze, Alaia Martin eta Oihana Iguaran.

Biba el berso eta… Beste 250 ditugu zain

https://bilbohiria.com/docs2/2021/potto/210324_potto_elorrixo_deustu_ezjaiak.mp3

Deskargatu hemen.


John Legend Top Gaztearen gailurrean, 'All of me' abestiarekin

John Legend zerrendaren gailurrean da aste honetan. Enkore taldekoak, aldiz, zerrendaren bigarrenen dira, 'Airean' kantuarekin, eta hirugarrenean dira Imagine Dragons taldekoak, 'Demons' lanarekin.

John Legend abeslari amerikarraren 'All of me' kantuak lortu du aste honetan Top Gaztea zerrendaren lehen postua. Enkore taldekoek, berriz, azken bi asteotako lehen postuari agur esan eta bigarren lekuan dira aste honetan, 'Airea' kantuarekin. Imagine Dragonsek iragan astetik postu bat jaitsi eta hirugarren lekuan da oraingoan, 'Demons' lanarekin.

Bestalde, joan den astetik postu bat gora eginda dator, aldiz, Jason Derulo, izan ere, 'Trumpets' lanarekin laugarren postuan dago asteon. Gorako bidean da, ostera, Mr. Probz artista, izan ere, bere 'Waves' kantuarekin hiru postu gora egin eta bosgarren lekuan jaso du. Iragan asteko postuari eutsita azaldu zaizkigu asteon ere Esne Beltza ft. Mala Rodriguez & Fermin Muguruza, euren Quien manda / Hemen eta hor abestiak seigarren lekua eskuratu baitu.

Beherako bidea hartu eta hiru postu behera eginda ditugu aste honetan Clean Bandit eta Jess Glyne taldekoak, euren 'Rather Be' kantuarekin zazpigarren lekuan baitira. Kontrako bidean, berriz, Faul and Wad Ad and Pnau eta euren 'Changes' abestiarekin egingo dugu topo, zortzigarren lekuan.

Jarraian, Pharrell Williams artista dugu asteon, joan den astetik postutxo bat behera eginda, izan ere, bederatzigarren postua jaso du asteon bere 'Happy' lanak. Bide bera hartu dute, bestalde, Zea Mays taldekoek ere, izan ere, postu bat igota, zerrendaren hamargarren lekua eskuratu du aste honetan 'Gaur' abestiak.

Hauek daude ondorengo postuetan:

11. Aloe Blacc: 'The Man'

12. Lorde: 'Team'

13. Katy Perry: 'Dark Horse'

14. Avicii: 'Addicted to you'

15. Calvin Harris: 'Summer'

16. Milky Chance: 'Stolen Dance'

17. Shakira: 'La la la'

18. Enrique Iglesias feat Sean Paul: 'Bailando'

19. Vendetta: 'Time For Freedom'

20. Rita Ora: 'I will Never Let you down'

Amaitzeko, zerrendagaiei dagokienez, hauek ditugu aste honetan:

- Coldplay: 'A sky full of stars'

- Cris Cab ft. Pharrell: 'Liar Liar'


Leire Fernandez: 'Elantek abiadura maite du'

Leire Fernandezek Elant txakurrarekin irabazi du Urrozen jokatu den proba

Leire Fernandezek Elant txakurrarekin irabazi du Urrozen jokatu den proba


Elixabete Garmendia: Tutti frutti

Bosgarren denboraldia hasteko ttutti-fruttia dakart, izan ere zail jarri dute gaur BERRIAkoek argazki bakarra aukeratzea. Mundiala eguneko erreportaje nagusiarekin datorrena: hor dago emakumezkoa, bikini eta pamelarekin, hamakan erdi eserita-erdi etzanda, eskuetan edalontzia, limoi xerrez eta lastotxo pareaz hornitua, cocktel exotikoren batekin. Eta zer paisaia dauka aurrean? Ascóko zentral nuklearra bete-betean! Argazkiaren intentzioa ezin dut asmatu: edo zentral nuklearra udapasarako zein toki zoragarria den erakutsi nahi du, edo zentral nuklearra tokiz kanpora dagoela azaldu?.

Beste honetan argiago dago mezua: Eskozian, Independentzia Erradikalaren aldeko Kanpainakoek egindako festan, Margaret Tatcher eta Cameron ageri dira oholtzan, kantari planean. Pena argazkiak ez duela musikarik.

Azken aurreko orrialdeetako batean dozena pare bat lagun taldeko argazkian, eta hara, ezagunak: Pello Zubiria, Bego Zuza, Xabier Letona, Estitxu Eizagirre… ARGIAko langileak kamera aurrean jarri dira, aurten aspaldiko partez ARGIA EGUNA antolatu dutela adierazteko.

Kiroletan, Urdaibaiko mutilak, biba eta irrintzi batean, Donostiako aurtengo estropadako garaipena ospatzen. Baina… non galdu ote da Pasai Donibaneko nesken argazkia? Batelerek ere ez al zuten bada Kontxako bandera irabazi joan den igandean?


Getaria-Zarautz lehen txandan ariko da igandean

Arraun Lagunak, Hibaika eta Cabo izango ditu aurkari.

Bigarren txandan ariko dira arraunean Orio, Hernani, San Juan eta Deustua. Emakumezkoen jardunaldia 11:00etan hasiko da. Donostiako Estropadako lehen jardunaldiko txanden zozketa atzo arratsaldean egin zuten, sailkatze proba jokatu bezain pronto. Gizonezkoetan, Zarauzko Enbata ez da bertan izango, atzoko erlojupekoan 23. postuan sailkatu ondoren.


Astearteko azokako arropa postuak Malkar plazan jarriko dira

Arropak, oinetakoak, alfonbrak, maindireak, poltsoak... saltzen dituzten postuen itzulera datorren asteartean izango da.

COVID-19aren osasun larrialdia hasi zenetik ezinezkoa izan da salmenta arropen postuak ezartzea, eta Villabonako azokan baserriko produktuak eta elikagai ezberdinak saltzen dituzten postuak soilik mantendu ahal izan dira plazan.

Orain, deseskalatze prozesuko II. fasean, bestelako salmenta postuak kalean ezartzea baimendu da eta beharrekoak diren segurtasun distantziak mantendu ahal izateko, postuak Malkar plazara lekualdatzea erabaki du udalak. Gehienez 9 postu ezarriko dira Malkar plazan eta postu bakoitzak 6 metroko zabalera izango du gehienez.

Elikagaien eta baserriko produktuen postuak Errebote plazan eta Berdura plazan mantenduko dira.


Ander Valverde: "Uste dut une gorenean gaudela, eta horretaz ahal dugun gehien disfrutatzea nahi dut"

Ander Valverde (Gasteiz, 1982) Green Valley taldeko abeslaria "gogotsu" dago zapatuan Sanagustin kulturguneko agertokia zapaltzeko. 22:30ean hasiko da emanaldia, eta dancehall eta reggae doinuez gain, aldarrikapen sozialik ez da faltako kontzertuan. Bajo la piel izenda duen azken estudioko lana plazaratuko du taldeak. Kontzertu horren ostean, Little Selektahren emanaldia izango da. Sarrerak salgai daude Interneten nahiz Sanagustin kulturgunean.

Bajo la piel seigarren diskoarekin iritsiko zarete Azpeitira. Nola deskribatuko zenuke azken lana?

Sortzen eta grabatzen aritu garen hiru urteen laburpena da diskoa. Bi arrazoi tarteko izena du Bajo la piel: batetik, nik gitarrarekin sortu dudan lehen diskoa delako, nire barruan neukan musika kaleratu dudalako; eta bestetik, aita izan naizelako eta horrek asko inspiratu nauelako. Disko hau aurrekoak baino helduagoa dela uste dut, nahiz eta beti gauza bera esaten den. Jendeak zera esaten digu: "Ja ez dituzue hasierakoen moduko abestiak egiten". Eta hala da, baina uste dut garapen naturala izan dela; izan ere, 37 urte dauzkat, ez 18 urte. Finean, bizitzaren une jakin honetan gure barneko musikak munduari eman nahi diona jaso dugu diskoan.

Nolakoa izan zen diskoaren sortze eta grabatze prozesua?

Pixka bat kostatu zitzaigun; izan ere, abestiak modu intimoan sortu nituen, nire logelan, gitarrarekin, modu akustikoan eta artisauan. Eta hori soinu elektriko bihurtzeko unea iritsi zenean, abestiek esentzia galtzen zutela ohartu ginen. Asko kostatu zitzaigun egokitzea, baina denbora dezente igarota erabaki genuen kantak modu akustikoan hastea. Horregatik, disko berriko doinu asko gitarrarekin hasten dira, eta gero sartzen da bateria eta taldea. Modu horretan lortu genuen kanten hasierako esentzia intimo eta akustikoa mantentzea. Grabaketa prozesua, berriz, oso dibertigarria izaten da beti.

Diskoa grabatzeko geldialdia egitea erabaki zenuten. Zergatik?

Bajo la piel diskoa grabatzen hasi aurretik, hamalau urte generamatzan geldialdi bat bera ere egin gabe. Taldeek, oro har, bizpahiru urtez behin egiten dituzte geldialdiak; are gehiago, disko bat kaleratu, bi urtez kontzertuak eskaini eta berriz gelditzen dira. Gu beti lanean aritu gara, ez genuen gelditzeko behar handirik ere sentitzen: orain arte, bi urtez behin kaleratu ditugu diskoak, eta hiru urtetan hiru estudioko lan ere argitaratu genituen. Zoramena izan zen hura. Aurten ez genuen halakorik egiteko beharrik, eta gauzak ondo egiteko eta prozesuaz disfrutatzeko, sei hilabeteko etena egitea erabaki genuen. Izan ere, estres pixka bat sortzen du kontzertuetan aurreko diskoko kantak jotzeak, eta aldi berean, disko berrirako abestiak grabatzen aritzeak.

Diskoa kaleratuta, larruazalaren azpian zer aurkitu duzuela esango zenuke?

Bat-batean esnatzen zara hamabost urteko ibilbidea eginda, gelditu eta galderak egiten hasten zara: "Non gaude? Zer lekutan? Zer ari da gertatzen? Zer egoeratan gaude?". Ohartu gara sasoi onean gaudela eta ikus-entzule berriak etortzen direla gure emanaldietara. Gainera, Bajo la piel diskoko kantak emanaldi indartsu batean txertatzeak zaila bazirudien ere, oso ondo egokitu dira. Abesti berriek osagarri pila bat eman dizkiote emanaldiari, eta egia esan, oso harrera ona izaten ari dira. Bestalde, taldearen heldutasuna ere nabaritzen da; oso soinu ona ari gara lortzen. Hasierako urduritasunak ez ditugu izaten emanaldien edo jaialdien aurretik, lasai igotzen gara agertokira, lan metodologia oso finkatuta daukagu... Uste dut une gorenean gaudela, eta horretaz ahal dugun gehien disfrutatzea nahi dut.

Zerekin egingo du topo zapatuan Sanagustin kulturgunera joaten denak?

Gaur egun, jendeak oso denbora gutxi eskaintzen dio musika entzuteari: zortzi ordu lanean, zortzi ordu lotan, zortzi ordu bizitzen... Egunerokoan oso jende gutxik eskaintzen dio denbora musikari eta oso jende gutxi joaten da kontzertuetara. Saiatzen gara gu ikusteko dirua gastatu duen pertsona hori kontzertutik irribarre batekin aterarazten. Ikus-entzuleek mundial pasatu dezaten nahi dugu, eta horretarako, denetarik egiten saiatzen gara: mezuak, energia uneak, barre momentuak... Irabiagailuan sartzen ditugu osagai horiek denak, jendea agujetekin eta afoniko atera dadin kontzertutik. Uste dut ederki pasatuko dutela kontzertura joaten direnek.

Abestien hitzekin kontzientzia kritikoa, pentsakorra eta soziala piztu nahi dituzuela esana duzu behin baino gehiagotan. Zer garrantzia dute hitzek?

%98ko garrantzia dute, ehuneko ehunekoa ez esateagatik. Abesti batean festaz hitz egiten dugu, ostirala izanik barrua husteko dugun gogoaz. Baina gainerako abestien hitzek aldarrikapen jakinak dituzte; besteak beste, indarkeria matxistaz, animalien aurkako indarkeriaz, naturaz eta migratzaileekin Mediterraneoan gertatzen ari denaz hitz egiten dugu. Abesti bat egiten dugunean gai jakin bat fokalizatzen saiatzen gara, mezu jakin bat zabaltzeko. Gai sozialak lantzen ditugu, jendeari gauzak esateko. Zortea dugu; izan ere, herritarrek entzuten duten bozgorailu umil bat daukagu, eta gauzak diren moduan kontatzea nahi dugu, egia esatea. Reggaetoiaren garaiotan jendeak pentsatu dezan nahi dugu.

Reggae musikak zer une bizi du?

Katalunian eta Euskal Herrian reggae talde berriak sortzen ari dira etengabe. Orain, gainera, indarra hartu dute sound systemek. Badakit, adibidez, Euskal Herrian musikari ugari ari direla beren soundak sortzen. Hori ikaragarri polita da; musikaren alderik politena horixe dela uste dut.

Katalunian bizi zara, baina euskal herritarra izanik, zer esan nahi du zuretzat Azpeitian kontzertua eskaintzeak?

Oso gustura nago. Gasteizera edo Bilbora joaten gara normalean, eta Euskal Herriko halako herri batera joatea luxua da guretzat. Publiko txikiagoaren aurrean ariko gara, baina ikus-entzule horiek eskertzen dute herrietan ere kontzertuak ematea. Disfrutatuko dugunaren zalantzarik ez dut.


KINGSTON HIRIA: PRINCE BUSTER ETA JOSU ZABALA

Kingston Hiria irratsaioak aro berri bat hasten du. Hori bai, nahiz eta egileak ezberdinak izan, gaia berdina izango da: jamaikar musika. Calypso, Ska, Rock Steady, Reggae, Dub, Dancehall…etab. Aro berri honi hasiera emoteko, zer hobeto Ska musika baino? PRINCE BUSTER Skaren printzea eta “asmatzailea” izan dugu mintzagai. Horretaz aparte, JOSU ZABALArekin hitz egin dugu Hertzainak taldearen “Egunero” abestia dela eta, hamaika kontu esan dizkigularik abesti horri buruz, diskoaren grabaketari buruz eta baita “sasoi latz” haiei buruz.

Saio hau deskargatzeko klikatu HEMEN.


Bi udalbatzak soka-dantzan

Soka-dantza iazko Ferixa Nagusiko ekitaldi garrantzitsuenetakoa izan zen, eta aurten are bereziagoa izango da. Izan ere, Oxel Erostarbe alkate ohiak eta Iraitz Lazkano alkate berriak batera parte hartuko dute Plazabarrenian 13:00etan izango den ekitaldian. Hau da, zortzi zinegotzi berriek eta pasa den agintaldiko bederatzi zinegotziek elkarrekin dantzatuko dute.

Oxel Erostarbe alkate ohiak ezarri zuen zinegotziek eta alkateak soka-dantza egitearen tradizioa, eta aurten, testigua Iraitz Lazkanori emango dio. Dantza horrekin, herria omendu eta herritarrak sokara gerturatu nahi izaten dituzte Udaleko kideek. Alkateak aurreskua egingo du lehenik, eta ondoren, haren atzetik zinegotziak, eskutik helduta, nagusienetik gazteenera kokatuta aterako dira Plazabarrenera.

Entseguak ekainaren 10an hasi zituzten, Irati Kortabitarte eta Xabat Leanizbarrutia dantza irakasleen laguntzarekin. "Aurten beranduago hasi ditugu soka-dantzako entseguak. Iaz otsailean hasi genituen, eta prestatzeko denbora luzeagoa izan genuen. Hala ere, egia esateko, nik oso gustura eta oso ondo ikusi ditut", azaldu du Irati Kortabitartek.

"Iazkoarekin alderatuta soka-dantza laburragoa egingo dugu. Helburua udalbatzaren testigu aldaketa irudikatzea izango da. Aurresku moduan, Oxel Erostarbe joango da, eta bigarren lekuan Iraitz Lazkano alkate berria. Gainerakoak adinaren arabera kokatuta joango dira, eta atzesku lanak gazteenak egingo ditu. Ondoren, aurreskuak eta atzeskuak desafio antzeko bat egingo dute", adierazi du Kortabitartek.

Umeak ere dantzan

Orain dela bi urte, euskal dantzak berreskuratu zituzten Herri Egunean. Herritarren artean oso harrera ona izan dute dantzek, eta, talderik ez egon arren, jaiei begira herriko haurrak elkartu egiten dira Ferixa Nagusixan egingo dituzten euskal dantzak prestatzeko. Aurten ere, Irati Kortabitarte eta Xabat Leanizbarrutia irakasleen laguntzarekin, bi taldek dantzatuko dute soka-dantzaren ostean. 5 eta 9 urte bitarteko 30 neska-mutil eta 10 eta 15 bitarteko 14 neska. "Jaietan umeek dantza egin ahal izateko entseguak antolatu ditugu, Aste Santuko oporren ostean. Elgetan ez dago dantza talderik, eta horrela, txikienek dantza egiteko aukera dute. Umeak oso pozik etortzen dira entseguetara", azpimarratu du Irati Kortabitarte irakasleak.

Txikienek Olagueko esku-dantza, Txulalai, Marmutx eta Saliña-Saliña dantzak egingo dituzte. Nagusienek, berriz, Lehenengo Kontradantza, Bigarren Kontradantza, Xarmantak eta Antxoriz dantzak.


Gaurko egunez hil zuten 'Sacamantecas'

Juan Diaz De Garaio 1881eko maiatzaren 11n hil zuten garrote bidez, duela 137 urte, Gasteizko Polvorin zaharreko espetxean.

Juan Diaz De Garaio, bi gerra karlistak ezagutu zituen gizona, Arabako Egilazen jaio zen 1921ean, 9 senideko familia nekazariko gazteena, ez zekien ez idazten eta ezta irakurtzen ere. Morroi izan zen aurrena eta ondoren morroi zegoen etxeko andrea alargun geratuta, harekin ezkondu zen. 5 seme alaba izan zituzten, bizitza txiroan baina ustez lasaian.

Izan ere, garaiko ikerketen arabera bitan alargun geratu ostean eta adinean aurrera, 1870ean egin zuen Diaz de Garaiok lehen hilketa; prostitutak ziren, sexu harremanak izan ostean hil zituen. 1872an, ordea, 13 urte besterik ez zituen neskame bat hil zuen Gasteizen, hiltzeaz gain bortxatu ere egin zuen eta handik aurrerako biktimei barrunbeak ere atera zizkien, hortik Sacamantecas ezizena. Gomez de Becerro kronistak jarri zion ezizen hori, Aitxus Iñarra EHUko filosofía katedraduna eta kriminologia adituaren arabera.

6 hilketa eta lau saiakera leporatzen zaizkion arren, 1880an atxilotu eta bi hilketagatik epaitu zuten, 81eko maiatzaren 11an, duela 137 urte garrote bidez hil zuten Gasteizko Polvorin zaharreko espetxean.

Gaizkiaren irudi bihurtu zen ordurako. Kondairak helburu soziala izan duela dio Iñarrak. Penintsula osoan zabaldu zen 'Sacamantecas'en mamua; dena den, lekuaren arabera, benetako persona bat baino gehiago aipatzen dira istoriaren oinarri, itxuraz ordea lehena Diaz de Garaio izan zen.

Juan Diaz De Garaio, Arabako lautada dar-dar batean jarri zuen Sacamantecas gure memoria kolektiboan da hil eta 137 urtera.


Gurutze Gorriak haurrentzako lehen sorospen ikastaroa antolatu du

Zarauzko Gurutze Gorriaren Herri Biltzarrak haurrentzako lehen sorospenen ikastaroa antolatu du, abenduaren 10etik 14ra. Ikastaro horretan haurrei gerta dakizkien arazo larrienen aurrean zer egin azalduko zaie: bihotz biriken berpizketa, arnasbidearen buxadura, zauriak… Ikastaroa arratsaldeko 18:00etatik 20:00etara izango da, eta 30 euroko balioa du, liburua barne.

Informazioa lortzeko edo izena emateko, 610-102872 telefonora deitu, astelehenetik ostiralera, arratsaldeko 17:00etatik 19:00etara, edo zarautz@cruzroja.es helbidera mezua idatzi.


"Adizan Gabriela..."

Jon Sarasuaren Hiztunpolisa liburu mamitsua da, patxadaz irakurtzekoa. Lasterkariak bagina, Sarasuarena maratoia litzateke, horrek dakarren arriskuarekin: azkar hasiz gero, itotzeko arrisku handia dago. Hobe, beraz, poliki-poliki abiatzen bagara, testuak lasai irakurriz eta maiz arnasa hartuz, atsedenaldiak primeran etorriko baitira gogoeta interesgarriei zukua ateratzeko.

Nire aleak azpimarratuak dituen ideietako bat euskal kantutegiari dago loturik. Idazlea Lapurdiko familiarekin mahaiaren inguruan elkartu, abesten hasi eta kantuak Euskal Herrian barna eginiko bidaiaz ohartu da, Aretxabaletan eta Itsasun berdintsu kantatzen baita, esaterako, “Aita Jainkoak egin banindu zeruetako giltzari…”.

Bidaia, jakina, oso aspaldikoa da, euskal eskola eta irratirik gabeko garaikoa, herriz herri eta ahoz aho egina. Aita Donostia, Azkue eta beste batzuen lan eskerga ahantzi gabe, noski, hura ere funtsezkoa izan baitugu otordu ondorengo melodietan, ñabardurak ñabardura, euskaldunak elkartzeko. “Mahaian jarri eta kantuak partekatuz xaramela gozoan egotea itzela da –dio idazleak–. Hori da kultura, hezurretaraino somatizatua”.

Ondorengo lerroetan, ordea, aldartea iluntzen digun doinua datorkigu. Hortxe duzue, Sarasuaren hitzetan: “Badut zalantza gure seme-alaben belaunaldian, hemendik hogei urtera edozein itsasuar eta edozein atxabaltar mahai batera biltzen badira, plazer hori konpartitu ahal izango duten. Baliteke, gure ikastola-eskola sistema nazionalak ez lortzea iraganeko zirkuitu kultural ezezagun haiek lortzen zutena”.

Idazlearen aburuz, kantutegiari etekin handia atera dakioke eskolan, adinez adin curriculumean ongi txertatuz gero. Sarasuaren proposamena gogoratu nuen lehengo egunean, gure koruan Adizan Gabriela lantzen ari ginelarik: doinu ederra, garai bateko gizartearen ispilu ona, euskara zoragarri bezain gozagarria. Eta zenbat horrelakoak, eskolarako altxor paregabea osa lezaketeenak.

Ados, beraz, Sarasuarekin. Kontua da proposamenak ez ote duen ezkutatzen etsipen moduko zerbait: eskolak har dezala kantutegia ezagutarazteko ardura ere, familiak ez baitu transmisioa ziurtatuko. Eta irakasleek bai? Aski da gure gaztetxoei beren afizio eta plazeren zerrendaz galdetzea erronkaren tamainaz ohartzeko.


Goi-mailako txirrindularitza, zuzen-zuzenean EiTBn bizi

ETBk eta eitb.com-ek denboraldiko hainbat lasterketa emango dituzte zuzenean; Euskal Herriko Itzulia, Italiako Giroa, Volta, Milan-San Remo eta Donostiako Klasikoa, besteak beste.

Aurten ere EiTBk txirrindularitzaren aldeko apustua egin du, eta hainbat lasterketa emango ditu zuzenean. ETBn eta eitb.com-en, UCI ProTourreko egutegiko lasterketa asko ikusteko aukera izango da; Euskal Herriko Itzulia, Italiako Giroa eta Romandiako Tourra, besteak beste.

Klasikoak ere protagonista izango dira EiTBn Milan-San Remo, Brabanteko Gezia eta Strade Bianche, esaterako.

MARTXOA

Martxoak 1, OMLOOP HET NIEUWSBLADMartxoak 8, STRADE BIANCHEMartxoak 9, ROMA MAXIMAMartxoak 12-18, TIRRENO - ADRIATICOMartxoak 23, MILAN - SAN REMO Martxoak 24-30, KATALUNIAKO ITZULIAMartxoak 26, DWARS DOOR VLAANDERENMartxoak 30, GENT - WEVELGEM

APIRILA

Apirilak 5, INDURAIN SARIA, LIZARRA (Laburpena)Apirilak 7-12, EUSKAL HERRIKO ITZULIA Apirilak 9, SCHELDEPRIJSApirilak 13, UDABERRI SARIA, AMOREBIETA-ETXANO (Laburpena)Apirilak 16, BRABANTEKO GEZIA Apirilak 29 - Maiatzak 4, ROMANDIAKO ITZULIA

MAIATZA

Maiatzak 9-Ekainak 1, ITALIAKO GIROA

EKAINA

Ekainak 14-22, SUITZAKO ITZULIA

UZTAILA

Uztailak 25, ORDIZIAKO SARIA (Laburpena)Uztailak 31, GETXOKO SARI NAGUSIA (Laburpena)

ABUZTUA

Abuztuak 2, DONOSTIA - DONOSTIA

IRAILAIrailak 6, PARIS - BRUSELA

URRIA

Urriak 5, LOMBARDIAKO ITZULIA


Genozidioak, ezjakintasuna eta maltzurkeria

Balio al dute hitzek errealitatea irudikatzeko? Aspaldiko arazoa dugu hau, hizkuntzak bezain zaharra. Hizkuntzalaritzan izan ezik, beste gizarte zientzietan ere eztabaida iturri izan da kontzeptuen erabilera. Historian, adibidez, konparazioetan sakontzeko edota joera historikoak antzemateko, ezinbestekoak bihurtu dira kontzeptu orokorrak, genozidioarena kasu. Hala ere, abstrakzioen zailtasunak agerikoak dira.

Errepresio frankista genozidiotzat hartu dute batzuek gure artean, nahiz eta historialari asko, arrazoi handiz nire ustez, termino horren erabilerarekin bat ez etorri. Bestelako kontua da genozidioa, eta ez dugu termino horren beharrik Estatu espainiarrean historia garaikidean egon den sarraskirik lazgarriena izendatzeko edota salatzeko.

Edozein modutan, aste honetan Nafarroako Parlamentuak onartutako deklarazioak muga asko gainditu ditu, eztabaida zientifikoetatik at era bat baitago. ETAren hilketak genozidiotzat hartzeak zientzia politiko eta historiografian adostutako kontsentsuak erabat mespretxatzea suposatzen du. Hainbat arerio politikoak erail, beldurra eta mehatxuak erabili, kalte kolateralen logika makabroa onartu... horiek guztiak, eta beste batzuk, ETAren praktikaren parte izan dira, baina hori izendatzeko genozidioaren kontzeptua erabiltzea ezjakintasun intelektualaren erakustaldi ederra da. Maltzurkeria politikoak gidaturiko ezjakintasuna, noski.


Iñaki Maidagan (Goikobalu abesbatzako zuzendaria): "Jesu Mari Arceri eskainiko diogu biharko kontzertua"

Goikobalu abesbatzak 30 urte bete ditu eta urteurrena ospatzeko Mozart-en Requiem abestuko dute bihar, zapatua, San Frantzisko elizan, 20:00etan. Arrasate Irratiko Igo Autobusera! saiora gonbidatu dute gaur, egubakoitza, Goikobalu abesbatzako zuzendari Iñaki Maidagan.


Tertuliakideen kottak

Ostiralean afaria izan genuen Mezulariako tertuliakideok. Besterik pentsa badaiteke ere, askok ez genuen aurrez aurre ezagutzen, teknologiak ahalbidetzen baitu gune ezberdinetan kokatzea solasmahaiaren hankak.

Pentsa dezakezue, afarian kotta ugari ibili genuen, politikaz nagusiki, baina ez bakarrik. Kiniela gehienetan, bihar Otegi espetxeratu egingo dute, batzuen ustez luzerako. Hala ere, prozesuaren soka ez litzateke etengo; iturri fidagarrien arabera, Diez-Iruin-Etxebeste-Urrutikoetxea (Arjeleko beteranoak) dira ezker abertzalearen interlokuzioa, eta lehen paperak ere hasi omen dira agertzen.

Beste gai batek ere toki dezente hartu zuen, mahaiaren ertz batean: euskal mutilen deslokalizazioak. Baina, hori azaltzeko toki handia eta baimen berezia beharko nuke. Hurrengo batean, agian.


'Gure genealogia feministak' liburua aurkeztuko dute gaur

GIZARTEA // Gure genealogia feministak. Euskal Herriko Mugimendu Feministaren kronika bat liburua aurkeztuko dute gaur Zarautzen, Euskal Herriko Bilgune Feministak antolatuta. Edurne Epelde Pagolak, Miren Aranguren Etxartek eta Iratxe Retolaza Gutierrezek idatzi dute. Modelo aretoan izango da, 20:00etan.


Euskara azento porteñoaz: Buenos Airestik inoiz EHra etorri gabe euskaldun.

Durangokoa zuen aitonaren emaztea eta hark zaindu zuen txikitan: beste loturarik ez du Euskal Herriarekin baina nahikoa izan du hori, euskara ikasteko eta orain euskara irakasle izateko.

Buenos Airesko azento bitxiaz hitz egin digu Mariana Grande Cobianek. Ez da inoiz Euskal Herrira itzuli baina txikitan aitonaren emazteari entzun eta ikasitakoek piztu zuten txinparta beregan. Orain irakasle da Buenos Airesko eskola publikoan.


Aritz Urrak irabazi du Anoetako junior mailako lasterketa

LAZKAO // Goierriko Txirrindularitza Bultzatuz-Ampo taldeko Aritz Urra lazkaotarrak irabazi zuen, igandean, Anoetako (Gipuzkoa) 35. Oiartzabalen Omenezkoa. Junior txirrindularien proba zen, 95 kilometrokoa. 14 ziklistako multzoan iritsi, eta esprintean irabazi zuen Urrak (2:17:00 ordu). Bigarren Xabier Isasa (Bellota-Goierri) eta hirugarren Aitor Larrañaga (Donosti Berri) izan dira. Taldekakoa ere Ampok irabazi du.


“Elkartasunaren Plaza” Zaldibar Argitu protesten kronika grafikoa

Bihar, otsailaren 6an, urte bat beteko da Zaldibarko zabortegia amildu eta bertako langile Joaquin Beltran eta Alberto Sololuze luiziak irentsi zituenetik. Urte honetan, hainbat izan dira Euskal Herrian han eta hemen egindako mobilizazio, elkarretaratze eta ekitaldiak, Zaldibarren gertatutakoa argitu, erantzukizunak eskatu eta kaltetutako familiei elkartasuna adierazteko. Joaquin Beltran oraindik desagertuta dago eta zauriak irekita jarraitzen du. Urte honetan bizi izan dugun egoera berezian ahal izan diren guztietan #ZaldibarArgitu dezaten, erantzukizunak eskatzen eta familien elkartasunean elkartu dira Zallako bizilagunak bertako batzordeak deituta. Ahal izan den guztietan hor egon da Gorka Belasko, ekitaldi bakoitzari dagokion kronika grafikoa egiten, eta orain fanzinea argitaratu berri du.

https://bilbohiria.com/docs2/2021/ibaizabal/210205_gorka_belasko.mp3

Deskargatu hemen.